IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 5

L-Erbgħa, 22 ta' Ottubru 2008 fis-6.30 p.m.

L-Onor.

Michael Frendo, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar l-Erbgħa, 22 ta' Ottubru 2008 fis-6.30 p.m fil-Kamra tal-Kumitati fil-Palazz il-Belt b'din l-aġenda:-

Il-konklużjonijiet tal-Presidenza tal-Kunsill Ewropew li ltaqa' fi Brussell fil-15 u fis-16 ta' Ottubru 2008;

L-inizjattiva ta' Malta għal djalogu bejn l-Unjoni Ewropea u l-Lega Għarbija u l-iżviluppi li qegħdin iseħħu dwarha; u

L-iżviluppi fil-konflitt bejn il-Ġeorġja u l-Federazzjoni Russa.


IL-ĦDAX-IL PARLAMENT

LAQGĦA NRU.

L-Erbgħa, 22 ta' Ottubru 2008.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-6.50 p.m.

L-Onor Michael Frendo, President tal-Kumitat, ippresieda.

PREŻENTI: Il-Viċi Prim Ministru u Ministru tal-Affarijiet Barranin, l-Onor Francis Agius, l-Onor Charlo' Bonnici, l-Onor Leo Brincat, l-Onor Beppe Fenech Adami u l-Onor George Vella.

Il-Minuti tal-laqgħa Nru. 4 li saret fis-6 ta' Ottubru 2008 kienu konfermati.

Il-President tal-Kumitat talab il-permess sabiex cameraman ta' NET TV ikun jista' jieħu filmat tal-ewwel parti tal-laqgħa.

Il-permess ingħata.

IL-KONKLUŻJONIJIET TAL-PRESIDENZA TAL-KUNSILL EWROPEW LI ILTAQA' FI BRUSSELL FIL-15 U FIS-16 TA' OTTUBRU 2008

L-INIZJATTIVA TA' MALTA GĦAL DJALOGU BEJN L-UNJONI EWROPEA U L-LEGA GĦARBIJA U L-IŻVILUPPI LI QEGĦDIN ISEĦĦU DWARHA

L-IŻVILUPPI FIL-KONFLITT BEJN IL-ĠEORĠJA U L-FEDERAZZJONI RUSSA

Il-Viċi Prim Ministru u Ministru tal-Affarijiet Barranin għamel preżentazzjoni fuq dawn it-tlett temi u wara kien hemm diskussjoni dwarhom.

Fit-8.06 p.m. il-Kumitat aġġorna għat-Tnejn10 ta' Novembru fl-4.45 p.m. b'din l-aġenda:-

Laqgħa mas-Senatur Lamberto Dini, President tal-Kummissjoni għall-Affarijiet Barranin u l-Emigrazzjoni tas-Senat Taljan.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 6

L-Erbgħa, 22 ta' Ottubru, 2008

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar l-Erbgħa, 22 ta' Ottubru, 2008 fis-7:15 p.m. fil-Kamra tal-Kumitati fil-Palazz il-Belt b'din l-aġenda:-

X'qed ikun l-effett tal-Vjolenza Domestika fuq it-Tfal u l-Ġenituri.

Diskussjoni ma' Dr Marceline Naudi (Chairperson tal-Kummissjoni dwar il-Vjolenza Domestika), Ms Maryanne Gauci (Service Manager APPOĠĠ) u Ms Yvonne Mallia (Operations Director APPOĠĠ).

Affarijiet oħra.


(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 6

L-Erbgħa, 22 ta' Ottubru, 2008

Stampat fl-Uffiċċju ta' l-Iskrivan

Prezz €2.50

IL-ĦDAX-IL PARLAMENT

Laqgħa Nru. 6

L-Erbgħa, 22 ta' Ottubru, 2008

Il-Kumitat iltaqa' fil-Palazz, il-Belt Valletta, fis-7.32 p.m.

Il-Minuti tal-Laqgħa Nru. 5 li saret fil-21 ta' Ottubru, 2008 ġew konfermati.

The CHAIRMAN: Qabel ma nibdew, nixtieq nitlob il-permess ta' din il-Kamra biex il-membri ta' l-istampa ikunu jistgħu jiffilmjaw.

Hawn oġġezzjoni?

(Membri: Le) Jekk m'hawnx oġġezzjoni nitlobhom li jidħlu.

Nagħtikom merħba u nirringrazzjakom talli lqajtu l-istedina tagħna biex niddiskutu suġġett ieħor mill-Pjan ta' ħidma tagħna.

Kif tafu s-suġġett prinċipali huwa l-Familja u f'dan il-kontest illejla se nkunu qegħdin niddiskutu l-Vjolenza Domestika.

Però qabel ma nibdew id-diskussjoni, xtaqt nagħti xi avviżi.

Wara l-laqgħa tal-bieraħ fejn ġie diskuss in-National Strategic Report, se tintbagħat ittra lill-Ministru John Dalli f'dan ir-rigward.

Għal formalità ippermettuli naqraha: "Qed nirreferi għall-ittra tiegħek datata t-2 ta' Ottubru 2008, fejn inti ġentilment stedint lill-Kumitat dwar l-Affarijiet Soċjali sabiex jagħti l-veduti u l-opinjoni fuq ir-rapport imsemmi hawn fuq."

Hawnhekk qegħdin nirreferu għan-National Strategic Report on Social Protection and Social Inclusion 2008 - 2010.

"Bi pjaċir ninfurmak li l-Membri tal-Kumitat qablu unanimament mal-kontenut ta' dan ir-rapport.

Barra minn hekk ġie deċiż li filwaqt li r-rapport għandu jimxi mal-iskadenzi mitluba mill-Kummissjoni Ewropea, il-Kumitat se jerġa' jiltaqa' għal darb'oħra mal-awturi tad-dokument ħalli jkunu jistgħu jwieġbu l-mistoqsijiet tal-Membri.

B'hekk il-Kumitat ser ikun iltaqa' tliet darbiet mal-awturi tad-dokument u wara jinħareġ rapport bil-konklużjonijiet għal konsiderazzjoni tiegħek.

Inselli għalik."

U ffirmata minnhi bħala President tal-Kumitat.

Nifhem li m'hawnx oġġezzjoni biex tintbagħat din l-ittra.

Nixtieq ninforma ukoll lill-Membri tal-Kumitat dwar Stqarrija għall-Istampa intitolata "Sejħa pubblika għal dawk li għandhom riċerka lokali dwar l-effetti tal-media fuq il-familja Maltija."

Din l-informazzjoni qed ngħidha sempliċiment biex jekk tarawha fil-gazzetti tkunu tafu biha.

Wara laqgħa pubblika li kienet saret fil-15 ta' Ottubru 2008 fil-Kamra tal-Kumitati tal-Parlament Malti mal-esperti dwar il-media u l-familja, il-Kumitat dwar l-Affarijiet Soċjali ġibed l-attenzjoni li jinħass il-bżonn ta' iktar riċerka lokali fuq dan is-suġġett.

Jidher li din il-laqgħa qanqlet interess u l-Kumitat ġie avviċinat minn diversi riċerkaturi li għamlu studju fuq l-effetti tal-media fuq il-familji jew is-soċjetà Maltija.

Dan ġie nnotat bi pjaċir u għaldaqstant il-Kumitat qed isejjaħ lil dawk il-persuni li għamlu xi tip ta' riċerka fuq dan is-suġġett sabiex jagħmlu kuntatt mal-Kumitat dwar l-Affarijiet Soċjali.

Il-Kumitat dwar l-Affarijiet Soċjali huwa lest li janalizza din ir-riċerka u jara li tista' ssir iktar kollaborazzjoni fil-futur qarib għal ġid tas-soċjetà Maltija.

Se nħalli barra d-deċiżjonijiet dwar laqgħat għall-futur għal meta jkun hawn iktar minn sħabna.

Però naħseb li l-aħjar ħin għall-outreach programme għandu jkun fis-1.30 p.m. Naħseb hawn qbil ma' kulħadd.

'Il quddiem nitkellmu wkoll - forsi llum stess qabel ma nispiċċaw - fuq id-dokument tan-Knowledge Economy.

X'qed ikun l-effett tal-Vjolenza Domestika fuq it-tfal u l-Ġenituri.

Ngħaddu minnufih għal preżentazzjoni tal-lum.

It-titlu tas-suġġett tal-lum huwa "X'qed ikun l-effett tal-vjolenza domestika fuq it-tfal u l-ġenituri."

Biex jieħdu sehem f'din id-diskussjoni nilqa' lil Dr Marceline Naudi, Chairperson tal-Kummissjoni dwar il-Vjolenza Domestika, Ms Maryanne Gauci, Service Manager fl-Appoġġ u Ms Yvonne Mallia Operations Director fl-Appoġġ.

Niġbed l-attenzjoni biex inkunu iżjed iffokati fuq il-messaġġ li rridu nwasslu u l-ħsieb aħħari għal xiex qegħdin norganizzaw din il-laqgħa.

L-objettiv ta' dawn il-laqgħat fil-Pjan ta' Ħidma huwa ċar.

Però se nieħu l-briga biex fi ftit kliem nagħti spjegazzjoni tal-objettivi ta' dawn il-laqgħat.

Nifhem li hemm tnejn.

Waħda hi li nagħtu opportunità lil min hu konness f'dawn is-suġġetti biex iwassal leħnu magħna u anke mal-eżekuttiv tal-Gvern.

Mela intom tgħaddu l-messaġġ tagħkom lil eżekuttiv – il-Gvern - li allura jservi ta' opportunità oħra biex il-preokkupazzjonijiet u l-weġgħat tagħkom u l-weġgħat tas-soċjetà jinstemgħu, u b'hekk l-eżekuttiv joqrob iktar lejkom u jkun iktar sensitiv li jwieġeb sabiex il-ħidma tagħkom tkun iktar faċilitata.

Però nixtieq ukoll li minn hawnhekk inkellmu lis-soċjetà Maltija.

Mhux għax qegħdin il-Parlament qegħdin nitkellmu one way mal-eżekuttiv.

Ħudu l-briga intom li tibagħtu messaġġi lis-soċjetà Maltija.

Aħna bħala Kumitat nieħdu wkoll l-inkarigu li l-għada tal-laqgħat nibgħatu Press Release fuq is-suġġett li jkun ġie diskuss, biex niffaċilitaw it-tqassim tal-informazzjoni anke lil ġurnalisti li ma jkunux preżenti għal-laqgħat.

Nixtiequ li daqskemm aħna nagħtu importanza lill-messaġġ li intom twasslu lill-eżekuttiv, daqshekk ieħor dan il-messaġġ jasal għand is-soċjetà in ġenerali.

Apparti minn hekk laqgħa bħal din tkun mezz ta' tagħlim, mezz edukattiv u mezz li fiha nixprunaw lis-soċjetà tagħna biex tkun iktar sensittiva.

U aħna, l-politiċi li qegħdin hawnhekk, niffaċilitaw il-ħidma tagħkom u nkunu nistgħu ngħinu biex il-messaġġ tagħkom bħala esperti jasal.

Għaldaqstant nistedinkom li tibdew.

Bħala proċedura tal-laqgħa, l-ewwel għandkom il-ħin f'idejkom għall-preżentazzjoni, imbagħad wara jkun hemm ħin għall-mistoqsijiet min-naħa tal-Membri ta' dan il-Kumitat.

Wara li tirrispondu jekk ikun fadal ħin, il-membri jkunu jistgħu jerġgħu jagħmlu r-rimarki sad-9.00 p.m. u nikkonkludu.

Jekk minn naħa l-oħra jekk xi persuni li qegħdin fl-udjenza jkunu jixtiequ jintervjenu, jagħmluli sinjal waqt il-ħin tal-kummenti u tiddejqu xejn tagħmlu r-rimarki tagħkom.

U hawnhekk nieħu l-okkażjoni biex nirringrazzja lil dawk preżenti li ġew biex isegwu din il-laqgħa.

Nawgura li l-ħidma ta' din il-laqgħa tkun ta' għajnuna lis-soċjetà tagħna.

DR MARCELINE NAUDI (Chairperson tal-Kummissjoni għal Vjolenza Domestika): Mr Chairman, se nibda l-presentation tiegħi billi ngħid xi ħaġa fuq il-Kummissjoni.

Imbagħad wara nitkellem dwar il-blueprint tal-Council of Europe.

Il-Council of Europe ħarġu blueprint biex niġġieldu l-vjolenza kontra n-nisa inkluż il-vjolenza domestika.

Aħna bħala Kummissjoni rajna l-punti li fih u fiex aħna qegħdin hawn Malta.

Naraw fejn l-affarijiet sejrin tajjeb u fejn hemm bżonn ....

The CHAIRMAN: Kemm nagħmel rimarka żgħira.

Filwaqt li se titkellmu fuq il-ħidma tagħkom, tiddejqux issemmu l-esperjenzi personali tagħkom.

Aħna ġejna hawn mhux bl-intenzjoni li niddiskutu r-Rapport tal-Ħidma tagħkom, imma biex niddiskutu x'inhi s-sitwazzjoni tal-vjolenza domestika f'pajjiżna.

Allura go beyond minn dak li nkiteb fir-rapport.

Kopja tar-rapport diġà tqassmet lill-Membri tal-Kumitat jiġifieri x'hemm fir-rapport nikkonsidrah bħala taken as read għalkemm min irid xorta jista' jistaqsi fuqu.

DR MARCELINE NAUDI: Mela l-Kummissjoni għal Vjolenza Domestika ġiet stabbilita meta ħarġet il-liġi fl-2006 u r-rwol prinċipali tal-Kummissjoni huwa dak li nagħtu pariri f'kull aspett tal-vjolenza domestika lill-Ministru responsabbli għas-Social Policy.

Ħaġa importanti wkoll hija d-definizzjoni skont il-liġi tal-vjolenza domestika.

Din tgħid:

u fil-liġi hemm lista sħiħa ta' xi tfisser household member.

Din tista' tfisser nies miżżewġin, separati, divorzjati, annullati - għax dawk jibqgħu household members alavolja wieħed jgħix x'imkien u l-ieħor jgħix x'imkien ieħor - nies għarajjes, nies li kienu għarajjes u nies li qatt ma kienu għarajjes però kellhom it-tfal flimkien.

Din hija wkoll importanti, speċjalment għal pubbliku, għax ħafna drabi meta n-nies jisimgħu fuq vjolenza domestika jaħsbu li hija bejn nies miżżewġa.

Naturalment huma inklużi però kif rajtu hemm ħafna iktar nies li jaqgħu taħt din id-definizzjoni.

Id-definizzjoni tinkludi wkoll mhux biss atti li huma kommessi imma anke omissions, affarijiet li ma jsirux.

Bħala natura, l-vjolenza domestika tista' tkun kemm fiżika, verbali u anke morali.

Id-definizzjoni ta' Domestic Violence tal-Council of Europe, hija ftit iktar speċifika.

Għax billi ngħidu physical jew emotional violence n-nies forsi ma jifhmux 100% x'inhi.

Id-definizzjoni tgħid li

- jiġifieri anke jekk ma tagħmilx ħsara però aktarx se ssir ħsara jew tista' tagħmel ħsara –

- jiġifieri nafu li għandna rġiel li n-nisa tagħhom iżommuhom u jsakkruhom id-dar.

Niftakar każ, ilu ftit, imma kien impressjonanti ħafna.

Meta kellna t-telephones bid-dial, ir-raġel kien ineħħi d-dial u jsakkar lil martu ġewwa biex la tkun tista iċċempel u qas titlaq mid-dar jiġifieri dik hija "arbitrary deprivation of liberty - "…

Jaf ikollna xi traditional practices li huma harmful għan-nisa.

U forced marriages rari li jkollna.

L-applikazzjoni attwali tal-blueprint.

Fl-introduction tal-blueprint hemm diversi bold statements li forsi aħna hawn Malta ma nagħtuhomx daqshekk importanza u għalhekk daħħalthom.

Ħafna nies jgħidulek: x'inhi l-kawża tal-vjolenza domestika?

Hawnhekk tgħidilna ċar li

- jiġifieri m'hijiex xi ħaġa tan-nisa biss –

Ma jistgħux imorru iktar għoli minn hekk.

Jiġifieri l-Council of Europe qed jgħid li l-vjolenza kontra n-nisa taffettwa b'mod negattiv il-paċi, is-sigurtà u d-demokrazija tagħna kollha fl-Ewropa.

Jgħidulna wkoll li

- jiġifieri m'hemmx risposta waħda għaliha din, irridu narawha minn kull naħa –

Nofs il-ġlieda kontra l-vjolenza domestika hija

- tagħna bħala soċjetà –

Dari kienu jgħidu li l-feministi estremi jgħidu dawn l-affarijiet - u ġieli nisa stess qaluli hekk ukoll - imma din id-definizzjoni mhux jiena qed ngħidha imma l-Kunsill tal-Ewropa, kunsill sħiħ ta' 43 pajjiż.

Imbagħad ikompli li:

- li huma issues li jikkonċernawna lkoll

Issa dawn huma issues li s-soltu ma tantx jiġu diskussi taħt il-vjolenza domestika.

Imma jien ngħid li dawn huma issues li jmissu mal-vjolenza domestika.

Għalhekk hu importanti li nqisuhom mhux biss għax aħna bħal pajjiż għandna bżonn li jaħdmu iktar nisa - għax fil-futur ser ikollna problema minħabba l-pensjonijiet - imma għax jaffettwaw il-human rights tan-nisa.

- kultant inħossni li ili ħajti kollha niġġieled biex din l-issue tittieħed

Għal xejn - mhux għal xejn, jiddispjaċini - imma tajjeb li nitkellmu u niddiskutu però għandna bżonn ukoll il-financial resources.

Fil-fatt napprezza li tajtuna dan iċ-ċans li nżiedu l-awareness ta' din il-problema kemm magħkom – bħala eżekuttiv - kif ukoll mal-pubbliku.

Issa se nieħu kemm-il problemi jew l-issues kif ukoll l-affarijiet tajbin u se nimxi fuq il-measures kif mxew fil-kampanja l-Council of Europe.

L-ewwel ħaġa li hemm fil-legal and policy measures hi li tittieħed review tal-leġislazzjoni.

Issa aħna ftit xhur qabel ma l-Council of Europe bdew il-kampanja, ħriġna l-liġi tal-vjolenza domestika.

Li kienet ħaġa tajba u fil-fatt mhux kull pajjiż għandu legislation fuq il-vjolenza domestika.

Però mhux id-Domestic Violence Act biss li taffettwa lin-nisa li jgħaddu minn dawn l-esperjenzi, imma hemm ħafna iktar liġijiet li għadhom gender biased.

U dawn jaffettwaw lin-nisa għax dejjem jagħmilhom f'pożizzjoni ta' inqas poter u iktar vulnerabbli.

U iktar ma jkunu vulnerabbli, iktar se jkunu vulnerabbli għal vjolenza domestika kemm fiżika u kemm le, kif diġa għidna.

Id-Domestic Violence Act lokali tinkludi l-protection orders għan-nisa li jkunu għaddejjin minn vjolenza domestika.

Però l-użu tal-protection orders għadu mhux commonplace ħafna.

Dan għaliex biex każ jitla' quddiem il-qorti idum u jekk jilħqu jgħaddu xahrejn din il-mara qegħda xahrejn mingħajr protection order.

Issa skont il-liġi meta jkun hemm vjolenza domestika każ irid jitla' b'urġenza within four days.

Però sfortunatament dan mhux qed isir.

Ladarba tkun hemmhekk tgħid four days paċenzja mbagħad jagħtuni protection order u għallinqas għandi l-liġi warajja, però qed ikun hemm delay biex il-każi jitilgħu l-qorti.

Il-protection orders allavolja qegħdin fil-liġi - u hija ħaġa tajba li qegħdin hemmhekk – imma l-effettività tagħhom qed titnaqqas b'dawn id-delays.

Bħala xogħol li jrid isir fil Kummissjoni hu li jkun hemm monitoring tajjeb tagħhom biex naraw eżattament x'qed jiġri.

Il-liġi l-ġdida tpoġġi obbligu fuq il-pulizija li jmexxu, jinvestigaw u fejn jaraw li hemm każ imexxu.

Din ukoll hija xi ħaġa tajba u importanti - u nisperaw - li b'dan l-obbligu, r-rata ta' prosekuzzjonijiet tiżdied.

Għax qabel ir-responsabilità kienet f'idejn il-mara.

Kien hemm il-kwerela, fejn il-mara kienet tgħid hi tridx tkompli u l-perpetrator kien dejjem jagħmel il-pressure fuqha biex ma tkomplix allura l-każ jaqa'.

Imma issa l-pulizija qed imexxu.

Il-mara għandha dritt li meta tmur il-qorti tgħid li ma tixtieqx tkompli imma huwa l-maġistrat li jagħmel dik id-deċiżjoni.

Jiġifieri mhux fuq il-mara tkun id-deċiżjoni.

Nisperaw li r-rata tal-prosekuzzjonijiet tiżdied u nisperaw li r-rata tas-sanctions of perpetrators of domestic violence kontra n-nisa tiżdied.

Dawn l-aħħar xahrejn li bdejna naraw żieda fil-prosecutions, però għandna bżonn nagħmlu monitoring biex naraw eżatt x'qed jiġri.

Punt ieħor huwa

Din hija area li għandna bżonn naħdmu iktar fuqha.

Kont għamilt presentation f'konferenza fuq il-Vjolenza Domestika rigward ir-refuġjati organizzata mill-United Nations High Commission for Refugees u l-Jesuits Refugee Services però din hija area li issa bdejna naraw x'hemm u x'mhemmx.

Jiġifieri hija area li rridu nespandu għax dawn ukoll huma parti mis-soċjetà Maltija.

Issa la nagħmlu parti mill-EU jekk ikun hawn mara Franċiża m'għandhiex biża' li jekk titlaq minn relazzjoni se tiġi deportata.

Jekk hemm mara li hija non-EU u għandha t-tfal, allura l-qrati tagħna għandhom tendenza li għal benefiċċju tat-tfal – peress li t-tfal għandhom bżonn aċċess taż-żewġ ġenituri - l-mara ma tkunx deported.

Jekk m'hemmx tfal, teżisti l-possibilità li tkun deported allura dik hija area li rridu naraw.

Għax jekk per eżemplu, jien ngħix ma' raġel Ġappuniż - li m'huwiex fl-EU - u qed inbati l-vjolenza però ħajti qiegħda hawnhekk u għandi x-xogħol, jista' jkun hemm il-biża' li jekk nitilqu nista' nitlef il-permess tiegħi li nibqa' hawn Malta.

U allura dik hija xi ħaġa li rridu naraw.

Hawnhekk, f'din l-islide, niġu għal problemi reali.

Dawn is-servizzi kollha għandna u huma tajbin però kollha huma stretched se jinqasmu u ma jistax ikun li nibqgħu sejrin hekk.

Meta mmur il-konferenzi tal-Council of Europe, jiena kburija li nista' ngħid li għandna hekk u għandna hekk.

U veru għandna!

Imma issa tant wasalna fl-estrem li qed nistennew l-aħħar biċċa biex itajjar kollox.

Bħala legal aid għandna.

L-Appoġġ jagħtu sessjoni lill-mara u jagħtuha advice u information dwar id-drittijiet tagħha mal-avukat tagħhom stess.

Però fil-qorti hemm legal aid ukoll.

Kien hemm problema li l-legal aid fil-qrati kienet qed iddum ħafna biex tiġi allokata u kemm aħna u l-Appoġġ ħdimna fuqha.

Irridu nżommu għajnejna fuq din l-issue għax tagħmel xi ħaġa biex tiġi aħjar, imbagħad jekk tħalliha, terġa' tiżżerżaq.

Imma sa ftit xhur ilu kienet għadha għaddejja tajjeb u l-legal aid qed tiġi allokata fi żmien ħames jew sitt ijiem, li huwa tajjeb.

Il-psycho-social support huwa servizz ta' l-Appoġġ u jingħata wkoll minn xi NGOs.

L-NGOs jagħmlu mill-aħjar li jistgħu u wħud minnhom għandhom ukoll social workers impjegati magħhom li jaħdmu man-nisa li jkunu magħhom.

Għal dan il-psycho-social support, l-NGOs u l-voluntary organisations jagħmlu fundraising biex jibagħtu n-nisa privately għand psikoloġi, għax il-psychological services tal-Appoġġ - li hu tajjeb - hemm waiting list enormi u allura ma tagħmilx sens, li tistenna sentejn jekk għandek problema issa għax f'sentejn tkompli tbati l-problema sakemm tieħu s-servizz.

Il-guarantee protection for witnesses ukoll hija area li qegħdin naħdmu fuqha però għadna ma wasalniex.

Nistgħu nistaqsu għall-protezzjoni mill-pulizija.

L-ewwelnett hemm il-protection orders li diġà semmejnihom iktar qabel.

Però meta n-nisa jitilgħu l-qorti ħafna drabi jibżgħu ħafna - u kultant ikollhom mitt elf raġun li jibżgħu għax il-perpetrators ikunu magħrufin u jafu li jaslu.

Jistgħu jistaqsu għal-għajnuna mill-vice squad, u jekk tal-vice squad ikunu jistgħu u għandhom il-personnel dakinhar jgħinuhom imma jekk m'għandhomx ma jgħinuhomx.

Jistgħu jistaqsu għall-għajnuna mid-district police u jekk ikollhom il-personnel dakinhar jgħinuhom, imma jekk le ma jgħinuhomx.

Għalhekk iddeċidejna li noħolqu fund bejn il-kummissjoni ....

The CHAIRMAN: Skużani għax forsi qed tgħaġġel ftit fil-ħsieb.

Tista' tispjega ftit aħjar x'jiġifieri meta tgħid li ma jkunux jistgħu jgħinuhom il-pulizija jew il-vice squad?

Dan biex meta niġu għat-transcript tkun spjegata aħjar.

Jiġifieri mhux għal min qiegħed hawnhekk imma għal xi ħadd li forsi jisma' r-recording jew jaqra t-transcript biex nispjegaw aħjar il-messaġġ.

DR MARCELINE NAUDI: Fl-aħħar biċċa ta' l-ewwel bullet point ta' din l-islide - hemm guarantee protection for witnesses.

Ħafna drabi l-witnesses ikunu dawk in-nisa stess li jkunu għaddew mill-abbuż.

U ħafna drabi dawn in-nisa jibżgħu meta jitilgħu l-qorti u kif diġà għedt għandhom kull raġun li jibżgħu.

Allura hemmhekk qed ngħid li għandna bżonn l-għajnuna tal-pulizija, biex jakkompanjaw lill-mara u xi drabi anke lis-social workers.

Għax kultant anke s-social workers iridu jagħtu x-xhieda jew jitilgħu mal-mara biex jagħtuha s-support u għalhekk hemm bżonn il-protezzjoni tal-pulizija.

Ġieli tawna l-protezzjoni jew mill-vice squad jew mad-district police, imma t-tnejn m'għandhomx daqshekk riżorsi biex jarmu.

Allura issa qegħdin fi proċess li noħolqu fund, fejn il-kummissjoni tħallas nofs u l-Appoġġ iħallsu n-nofs l-ieħor biex inħallsu privatament għal protezzjoni tal-pulizija jiġifieri biex jakkompanjaw in-nisa fil-qrati.

Dwar risk assessment and safety planning, dawn isiru mis-social workers, u għalhekk se inħalliha f'idejn l-Appoġġ biex jitkellmu iktar fuqha.

Għandna s-support line 179 li se jitkellmu fuqu ta' l-Appoġġ.

Hawnhekk se nerġa' nagħmel enfasi.

L-Appoġġ se jitkellmu fuq is-servizzi tagħhom li huma tajbin ħafna.

Għandna ħaddiema dedikatissimi li kieku m'humiex daqshekk dedikati, ilhom li telqu, għax dan ix-xogħol mhux biss huwa impenjattiv, imma tbati ħafna anke biex tagħmlu.

Għax il-ħin kollu tara affarijiet koroh ħafna quddiem wiċċek.

U rridu nżiedu wkoll li apparti milli jaraw u jaħdmu f'dan ix-xogħol - li huwa diffiċli ħafna - jafu li hemm nisa oħra li ma jistgħux jgħinuhom.

Għax jekk diġà qegħdin jgħinu 50, ma jistgħux jgħinu 50 oħra.

Għandna s-servizz - u huwa tajjeb - però għandna bżonn inżiedu r-riżorsi.

Bħala adequate number of shelters, il-council of Europe jgħidilna li jrid ikun hemm "one place in a woman's shelter per 7,500 inhabitants".

Jekk nibbażaw dan il-kalkolu fuq popolazzjoni ta' 400,000, jiġi 53 post biex immissu mal-istandards u nkunu adequate.

Aħna għandna tliet postijiet li huma emergency shelters, jiġifieri li n-nisa jistgħu jaqbdu u jmorru hemmhekk f'nofs ta' lejl.

Għandna shelter ieħor li huwa dak li ngħidulu the second stage shelter, jiġifieri meta n-nisa jkunu għaddew minn periklu l-iktar oppressiv però għadhom m'humiex lesti biex jgħixu b'mod indipendenti. u imbagħad għandna l-women's hostel li m'huwiex shelter tal-vjolenza domestika però meta ma jkunx hemm post fix-shelter jieħdu l-over spill.

Jekk naraw dawn kollha għandna 53 u ftit fuqhom.

Però jekk naraw l-emergency shelters biss, għandna 33 jew 34 postijiet jiġifieri 20 inqas minn dak li huwa rikjest.

Issa meta ngħid li għandna 53 post u ftit fuqhom, irridu nerġgħu nnaqqsu minnhom.

Ix-shelter ta' Għawdex, Dar Karolina, ilu ma jkun qed jaħdem full speed, għax uffiċjalment huwa magħluq għar-refurbishment.

Għandhom post għal sitta, jiġifieri sitt ikmamar li jieħdu sitt nisa bit-tfal magħhom, però emerġenzi jibqgħu jieħdu.

Jiġifieri Dar Karolina b'sitt sodod iridu jitnaqqsu, flat tas-second stage shelter ukoll għax qed jiġi refurbished u hemm kamra oħra f'Merħba Bik trid titnaqqas ukoll, għax qed tiġi refurbished.

F'dan il-qasam ukoll għandna problema.

Fis-sens għandna specialists f'diversi setturi però m'għandniex co-ordinated well resourced specialist sector.

Għalhekk għandna bżonn nagħmlu iktar xogħol ta' koordinament, u jiddispjaċini ngħid, għandna bżonn iktar riżorsi.

Bħala training, fil-puliziija, jiġifieri fil-curriculum tal-police cadets, jagħmlu ftit training fuq domestic violence.

Is-social workers li jaħdmu mal-vjolenza domestika kultant jistaqsuhom ukoll biex imorru jagħtuhom talk.

Dan l-aħħar il-Kummissarju qal li kull police officer se jkollu in-service training u aħna staqsejna li parti minn dak it-training tkun ukoll fuq il-vjolenza domestika.

Bħala kummissjoni ktibna wkoll lill-Gender Issues Committee tal-Università ta' Malta biex jagħmlu enfasi fl-qosma diversi li jmissu mal-vjolenza domestika bħalma huma l-liġi, il-mediċina, social workers u li l-curriculum ikun jinkludu fih ukoll id-domestic violence.

Huma kitbu lil diversi fakultajiet u rrispondewhom.

Però hija waħda mill-areas li dejjem irridu nżommu għajnejna fuqha u kultant nerġgħu niċċekkjaw u naraw x'hemm u x'mhemmx.

F'dan il-qasam diġà bdejna koordinament għax il-Kummissjoni għandha subcommittee fuq service development li fih rappreżentant kemm tal-Appoġġ u s-servizzi tal-Appoġġ kif ukoll ta' kull NGO.

Per eżempju Merħba bik, Suret il-Bniedem, Tal-Qalb ta' Ġesù huma kollha rappreżentati hemmhekk u nitkellmu fuq is-servizz u kif nistgħu dejjem intejbu s-servizz li jingħata.

Bħalma tafu mir-rapport iltqajna wkoll ma' diversi gruppi ta' nisa, lobby groups, biex kemm jista' jkun naħdmu id f'id.

Bħala financial support għan-nisa hemm is-social welfare payments.

Però dawn ħafna drabi m'humiex biżżejjed biex jgħixu fuqhom.

Dwar Housing, is-sena 2006 kienet record year tajba għax ħadna ħames housing units fuq diversi skemi għan-nisa li kienu fix-shelters.

Però rridu nkomplu naħdmu biex din tkompli għaddejja.

Rigward employment and training, kull tant l-ETC ikollhom xi proġett u jiġu fix-shelters biex jagħtu training lin-nisa li huwa tajjeb.

Irridu nsibu sistema li tibqa' għaddejja regolari.

Rigward il-perpetrators programme se nħalli fi'idejn l-Appoġġ.

Ħloqna sottokumitat biex jaħdem fuq din l-issue.

Hawn Malta ikollna diversi statisitka, hemm tal-Appoġġ kif ukoll tal-pulizija.

Diffiċli biex ikollok statistika tal-qrati, imma jekk ikun hemm xi ħadd ifittex każ każ issib id-data li jkollok bżonn.

Però m'għandniex data li tiġi flimkien allura din hija ħaġa li nixtiequ nagħmlu u qegħdin naħdmu fuqha.

Applikajna għall-ESF funds biex nagħmlu a prevalence survey.

L-istatistika li għandna hija ta' dawk in-nisa li jmorru jirraportaw l-Appoġġ u għand il-pulizija u ma nafux kemm hemm nisa oħra hemm barra li ma jmorrux għal għajnuna.

Nafu li hemm imma kemm hemm ma nafux.

Għadna ma ħadniex risposta mill-ESF biex forsi nkunu nistgħu nagħmlu dan il-prevalence survey li tista' tgħinna biex nippjanaw bħala servizzi u policies.

THE CHAIRMAN: Sakemm ikollna l-kelliema mill-Appoġġ, xi statisitka għandna fil-preżent?

Il-każijiet li qegħdin jiġu rraportati lilkom f'sena?

Għax ma rajt xejn fir-rapport.

Ms YVONNE Mallia: Bħala statistika se nidħlu fiha aħna.

DR MARCELINE NAUDI: Bħala statistika, se nħalliha f'idejn ta' l-Appoġġ.

Però għandi statisitka tal-pulizija - għax dan l-aħħar staqsejthom għaliha għax kelli bżonnha għal xi ħaġa - u nista' ngħidilkom li fl-1998 kien hemm 127 li għamlu rapporti ta' vjolenza domestika lill-pulizija, filwaqt li fl-2008 sa Awwissu kien hemm 260 u għandi s-snin kollha ta' in between.

Hija xi ħaġa tajba mhux ħażina li qed ikun hawn iktar rapporti.

Fil-fatt waħda mill-problemi li għandna bħalissa hija li qabel is-sajf għamilna – nispera li ndunajtu - kampanja qawwija ta' pubbliċità.

Konna fuq it-television, fuq ir-radju, kellna posters mal-bus shelters, kellna l-white ribbon campaign eċċ. Però għax għamilna dik il-kampanja, ħafna nies ħarġu jirraportaw, b'riżultat li issa s-servizzi huma stretched.

Issa bdew il-waiting lists.

Qatt ma kellna waiting list fid-Domestic Violence Unit qabel għax dejjem ngħidu: kif jista' jkollok waiting list?

Jekk mara tiġi tgħidli li qed tiġi msawta, mhux se ngħidilha iva, ġbin, ħu paċenzja, oqgħod stenna xahar imbagħad narak.

Imma issa bdew il-waiting lists u qegħdin ngħidu rridu noqogħdu ftit lura u ma nagħmlux wisq ħoss pubbliku għax inkella s-servizzi mhux stretched se jkunu imma snapped, li wkoll hija problema.

Għandi dilemma etika fuqha din għax jekk hemm mara hemm barra li ma tafx li tista' tieħu l-għajnuna u qed tbati allura jien se nżomm fommi siekta u ma ngħid xejn?

Min-naħa l-oħra jekk tgħid lil kulħadd ejjew għal għajnuna u huma jiġu u ngħidulhom trid tistenna xahrejn, xorta m'int se tagħmel xejn.

U fl-istess ħin mbagħad se tiddistruġġi l-ħaddiema iktar, u iktar m'hu se jkollok xejn.

MS MARYANNE GAUCI (Service Manager fl-Appoġġ): Biex inżied ma' dak li qed tgħid Dr Naudi, għandna obbligu etiku u professjonali li nieħdu ħsieb il-ħaddiema tagħna wkoll.

Jiġifieri jekk il-ħaddiema jsofru minn burnout mhux se jkunu tajbin biex jgħinu lin-nies.

Allura frekwentament għandna din id-dilemma.

DR MARCELiNE NAUDI: Meta bdejt, ħsibt li se nibda bħala chairperson u f'kemm ili ngħidlek inbiddel id-dinja però kulħadd jgħidli biex nieħu l-affarijiet bil-mod.

Bil-mod il-mod qegħdin naħdmu anke fuq dawn l-affarijiet.

F'din l-islide naraw Awareness raising li diġà semmejt.

M'għandix għalfejn nerġa' ngħaddihom għax diġà għedtilkom fuqhhom.

Ħlief li forsi nżid to encourage national and community leaders and opinion formers to publicly acknowledge the gravity of violence eċċ. Apparti milli kellna l-white ribbon campaign li l-Kummissjoni għamlet flimkien mal-Appoġġ, fil-25 ta' Novembru 2007, jekk ġejtu l-Parlament konna fil-bieb qegħdin nagħtu l-white ribbon.

Il-white ribbon huwa s-simbolu tal-irġiel kontra l-vjolenza tal-irġiel kontra n-nisa.

Jiġifieri meta raġel jilbes il-white ribbon qed jgħid jiena kontra l-vjolenza kontra n-nisa.

Ipprovajna b'dak il-mod u tkellimna wkoll kemm mal-Arċisqof ta' Malta kif ukoll mal-Isqof ta' Għawdex.

Fl-aħħar slide hawn il-concluding messages tal-blueprint li huma

Jiġifieri m'hijiex xi ħaġa tan-nisa, m'hijiex xi ħaġa ta' Marceline Naudi għax dik ossessjonata u trid tiġġieled għaliha waħedha, it calls for joint public action.

Hawnhekk għandna wkoll lil Ms Carmen Zammit biex tkellimna fuq il-future generations u l-ħsara li qiegħda ssir lill-future generations minħabba l-vjolenza domestika.

The CHAIRMAN: Hemm xi presentation oħra?

Jekk jogħġobkom ippruvaw illimitaw għal għaxar minuti l-iżjed, biex wara jkollna ċans nagħmlu r-rimarki u terġgħu tikkonkludu intom.

MS YVONNE mALLIA: Se nagħtikom ftit overview tas-servizzi li noffru mill-appoġġ u Ms Maryanne Gauci se titkellem fuq l-impatt tal-vjolenza domestika fuq il-vittmi u fuq it-tfal u l-familja.

THE CHAIRMAN: Minħabba l-ispirtu tas-suġġett u tad-diskussjoni jekk nista' nitlobkom tagħmlu enfasi iktar ta' x'inhu jiġri fil-familja.

Aħna m'aħniex qegħdin niddiskutu biss id-domestic violence u x'servizzi qed jingħataw f'dak il-kontest, imma primarjament qed niddiskutu l-familja Maltija b'konnessjonijiet differenti.

Peress li din mhux l-ewwel darba li se nitkellmu fuq dawn is-suġġetti - u għad irridu nkomplu nitkellmu iktar 'il quddiem - biex inkunu iktar iffokati, naraw x'qed jikkawża u nitfgħu għajnejna fuq il-familja u x'inhu jiġri fil-familja.

Imbagħad x'qed jikkawża l-vjolenza domestika.

Jekk tistgħu, ffokaw minn dan il-lat, anke bl-għajnuna tal-presentation tagħkom.

MS YVONNE mallia: Fil-fatt Ms Maryanne Gauci, se titkellem ħafna fuq x'jiġri meta ġo familja jkun hemm vjolenza domestika, x'qed jiġri lill-persuna li hi l-vittma u lit-tfal tagħha, u kif bis-servizzi tagħna nistgħu nwaqqfu dan iċ-ċiklu.

Għax jekk it-tfal se jibqgħu jaraw il-vjolenza domestika u mhux se ngħinuhom biex inwaqfu dak iċ-ċiklu, huma se jikbru disposti li jerġa' jiġi ppreċipitat.

THE CHAIRMAN: Mill-esperjenza tagħkom, illum, x'qed jikkawża l-vjolenza domestika fil-familja Maltija?

MS MARYANNE GAUCI: Naħseb li Dr Marceline għamlitha ċara ħafna li rridu nitilqu mill-istarting point li this is an imbalance of power.

THE CHAIRMAN: Iva, imma issa ejja nispjegaw ftit iktar.

Għax li qed jiġri hu, li meta jkollna quddiemna l-esperti u jitkellmu, ħafna drabi l-poplu Malti m'huwiex tal-istess knowledge tagħhom.

Irridu nitkellmu b'lingwaġġ li nfiehmu x'inhu dan l-imbalance of power.

Jista' jkun hemm ukoll ġurnalist biex jgħinna nwasslu l-messaġġ.

Allura fil-ħin li baqgħalna, x'jiġifieri imbalance of power?

Jiena fil-familja tiegħi, għandi imbalance of power?

Għax jiena Membru Parlamentari u l-mara tiegħi mhix?

Morru iktar fid-dettal.

DR MARCELINE NAUDI: Għandek imbalance of power fil-familja tiegħek għax inti raġel u l-mara mara.

U s-soċjetà tagħna tagħti iktar poter lir-raġel milli lill-mara.

Allura prima facie qabel inti tkun kennies jew Membru Parlamentari ...(Interuzzjoni)

The CHAIRMAN: Ejjew nispjegaw iktar biex ninżlu fil-livell tal-poplu u niddiskutu x'inhi s-sitwazzjoni tal-poplu tagħna hemm barra.

Mill-każi tagħkom u min-knowledge tagħkom, x'inhu jikkawża dan id-domestic violence fis-soċjetà tagħna llum, fil-familja tagħna llum?

MS YVONNE MALLIA: Ma nafx inwieġeb għal mistoqsija tiegħek jew tridnix ngħaddi through the presentation għax naħseb il-case studies se jgħinu biex nifhmu ftit iktar aħjar is-sitwazzjoni.

L-ewwelnett it-Taqsima Vjolenza Domestika bdiet fl-1994.

Preżentement fid-Domestic Violence Unit għandna 7.5 social workers, waħda minnhom qiegħda bil-maternity leave u oħra ħierġa bil-maternity leave.

Bħala servizzi li noffru.

L-ewwelnett meta tiġi vittma ta' vjolenza domestika fl-uffiċċju tagħna, se tiġi f'mument ta' kriżi.

Trid tgħinha tiffaċċja s-sitwazzjoni li għaddejja minnha.

Jekk għadha kif ġiet imsawta, ġiet bit-tfal, trid toħroġ minn dik is-sitwazzjoni, u ġiet għal għajnuna.

Mela aħna kif se ngħinuha biex toħroġ minn din is-sitwazzjoni?

L-iktar ħaġa importanti hi safety planning.

Anke jekk sejra lura jrid ikollha pjan ta' safety għaliha u għall-uliedha ta' x'se tagħmel meta tkun daharha mal-ħajt u trid toħroġ minn dik is-sitwazzjoni.

Noffru servizz ta' support, guidance u ta' empowerment lill-klijenti.

Meta qed nitkellmu fuq dan l-imbalance, li raġel iħossu iktar powerful minn mara, jista' jgħidilha x'għandha tagħmel, jista' jgħidilha fejn għandha tmur, inti trid tgħin lil dik il-mara biex tkun kapaċi tieħu deċiżjonijiet tagħha, biex tkun kapaċi temmen li hi tista' tieħu deċiżjonijiet u m'għandhiex għalfejn tiddependi minn ħaddieħor.

Dan huwa proċess li jgħin lin-nisa li huma vittmi tal-vjolenza domestika jaslu li jkunu kapaċi jieħdu deċiżjonjiet tagħhom.

Li mara titlaq mid-dar bit-tfal tagħha m'hijiex deċiżjoni faċli għaliha.

M'hijiex deċiżjoni faċli bejn għax għandha l-familja u trid tgħix f'dik il-familja - u aħna l-Maltin nemmnu ħafna fil-familja allura hi se tipprova tagħmel minn kollox biex tibqa' hemmhekk – kif ukoll għax m'hijiex empowered biżżejjed li tieħu dik id-deċiżjoni allura trid l-għajnuna f'dan il-proċess.

Se naqbeż affarijiet li diġà rreferiet għalihom Dr Naudi, bħal-legal advice u l-psychological support li importanti li jingħata mhux biss lin-nisa imma anke lit-tfal.

Hemm servizz tax-shelters li fil-każ tal-appoġġ għandna emergency shelter li jieħu kemm lill-vittmi kif ukoll lit-tfal tagħhom.

Importanti l-issue li meta mara titlaq għandha l-possibilità li tieħu l-uliedha magħha.

Hija importanti ħafna, għax diġà hemm il-firda tagħha minn mal-partner u li tkun qed tħalli t-tfal warajha f'ambjent fejn huma jistgħu jiġu abbużati, tagħmilha impossibbli għal mara li titlaq.

Allura li mara tmur ġo safe shelter b'uliedha u li għal perijodu ta' żmien se toffrilhom safety hija essenzjali.

Huma se jkunu hemmhekk rashom mistrieħ li sa ċertu punt - għax Malta żgħira u malajr nsiru nafu fejn qegħdin ix-shelters - f'dak il-post se jkunu safe u li kemm hi kif ukoll uliedha m'humiex se jiġu abbużati jew mhux se jkun qiegħed l-ħin kollu warajhom.

Għalkemm jista' jkun li jkun il-ħin kollu warajhom - għax-xorta jmorru l-perpetrators wara l-bieb - imma tipprova toffrilhom sens ta' sigurtà biex jaħsbu x'se jagħmlu għalihom u għall-uliedhom fil-futur.

Meta qed tippjana u tgħin lil dawn in-nisa jippjanaw, se jaħsbu x'inhu tajjeb għalihom kif ukoll x'inhu tajjeb għal uliedhom u għall-familja tagħhom.

Aħna nsibuha diffiċili ħafna li mara ma taħsibx ukoll fit-tfal tagħha meta hi qed tgħix f'din is-sitwazzjoni.

Ġeneralment il-vjolenza tkun fuqha u t-tfal qed jaraw dik il-vjolenza - għalkemm jista' jkun hemm tfal li qegħdin jiġu abbużati wkoll - però anke għat-tfal li qed jaraw dik il-vjolenza l-effett fuqhom mhijiex xi ħaġa li l-mara li hi vittma tista' tinjorha.

Ħafna drabi ssibha li iktar qed tiffoka fuq dak li għaddejjin minnhom it-tfal milli dak li qed tgħaddi minnu hi.

U allura trid tgħinna li iva trid tieħu ħsieb tat-tfal tiegħek, imma inti trid tibni lilek innifsek biex tkun tista' tieħu ħsieb il-bżonnijiet ta' uliedek ukoll.

Noffru servizz għall-perpetrators li huwa servizz għall-irġiel li jabbużaw min-nisa tagħhom.

Dan jiċċelinġja ħafna l-ħsieb tar-raġel, dak li għandhom id-dritt sagrosant li jgħidu lill-mara fejn tmur, x'tagħmel u saħansitra li jsawwtu lill-mara tagħhom.

Il-programm jindirizza dawn il-ħsebijiet li għandhom l-irġiel, u kif dawn il-ħsebijiet idawruhom f'xi ħaġa pożittiva li minn abbuż iridu jimxu għar-rispett, u jimxu għar-relazzjoni fejn jirrispettaw lill-mara u lit-tfal tagħhom.

Il-programm li noffru jibda minn individual sessions li mal-ewwel nett iridu jammettu li għandhom problema għax jekk ma jammettux m'huma se jagħmlu xejn.

Almenu jgħidu iva jien irrid nagħmel xi ħaġa.

Minn hemmhekk iridu jibdew, li jammetu li għandhom problema.

U nemmnu li għandu jkun fil-programm biex in-nies qed jisimgħu u jiċċelinġjaw lil xulxin għax din mhijiex problema individwali, imma hija problema ta' familja, hija problema ta' soċjetà u trid tindirizzha bħala grupp biex inti tkun tista' tiċċelinġja dawn il-ħsebijiet.

U l-programm dak li jagħmel, jipprova jiċċelinġja dawn il-ħsebijiet biex jgħinhom jaslu għal relazzjoni ta' rispett.

Statistika dwar id-Domestic Violence.

Bħala referrals għad-Domestic Violence Unit ikollna 'l fuq minn 500 f'sena - bejn 500 u 600 f'sena ġeneralment - u nkunu qegħdin ngħinu viċin l-1,000 persuna matul is-sena.

Għax inti jkollok nies li ġew riferuti u oħrajn li tkun għadek qed issegwi mis-snin ta' qabel.

Ix-shelter jiddilja ma' 74 bejn adulti u tfal.

At any point in time ġeneralment ikollna sittax jew sbatax.

Fil-perpetrators programme għandna 136.

Dawn il-figuri li għidt huma tas-sena l-oħra.

Bħala snapshot ta' kemm ikun hemm tfal li jkunu witnesses ta' vittmi ta' vjolenza domestika, f'Novembru 2007 ħadna snapshots minn nisa li konna qegħdin insegwu u kien hemm 300 tifel u tifla li qegħdin jaraw din il-vjolenza domestika.

DR MARCELINE NAUDI: U dawk kienu tan-nisa biss li ġew għall-għajnuna.

MS YVONNE MALLIA: Eżattament.

Dik is-snapshot ħadniha f'xahar, u konna qed ngħinu 200 mara.

MS MARYANNE GAUCI: Dik l-istatistika tirrapprażenta potenzjalment vittmi u perpetrators, jiġifieri hemm cycle ta' intergenerational violence.

MICHAEL FARRUGIA: Biex inkun daqsxejn iktar iffokat u iktar ċar.

Dan l-ammont huwa kemm kellkom kuntatt ma' nisa f'Novembru u staqsejtuhom kemm kien hemm tfal li raw il-vjolenza jew kellkom 300 nisa ġodda tul ix-xahar ta' Novembru?

MS YVONNE MALLIA: Konna qegħdin insegwu numru ta' nisa in November 2007, u kellhom 300 tifel u tifla li kienu qed jgħixu f'dan l-ambjent ta' vjolenza domestika.

THE CHAIRMAN: Kif qegħdin nitkellmu fuq statistika, kemm jikkonċerna numru ta' familji?

Per eżempju tgħidli l-average huwa ta' familja b'żewġt itfal ngħidu mela 150 familja.

Imma bejn wieħed u ieħor kemm hu n-numru ta' familji?

Dejjem għax qegħdin nippruvaw nittekiljaw il-familja bħala main subject ta' din id-diskussjoni.

MS YVONNE MALLIA: Jekk nagħmel kalkolu rough, inkunu qegħdin insegwu madwar 250 persuna at a point in time.

Familji, households mingħajr it-tfal tagħhom qed ngħid.

THE CHAIRMAN: Meta inti qed tgħid qed tara mal-200 familja, spjegali ftit iktar għax jien ma nifhimx ħafna f'dan.

MS YVONNE MALLIA: Jiġifieri d-Domestic Violence Unit tkun qed issegwi 200 mara li hija vittma ta' vjolenza domestika.

THE CHAIRMAN: Imma dan ma jfissirx li huma każijiet ġodda kull xahar.

F'sena jkollna bejn 500 u 600 każijiet ġodda.

Issa ovvjament persuna se terġa' tkun qed issegwiha x-xahar ta' wara.

Jekk nieħdu l-2007, kellna 928 persuna li ġew offruti s-servizz f'sena sħiħa.

MICHAEL FARRUGIA: Meta ttieħed is-snapshot fil-perijodu ta' Novembru, inti kont attenta li tgħid nisa.

Issa meta tgħid nisa, qed tgħid nisa fiż-żwieġ jew nisa f'relazzjoni, fi żwieġ, eċċ.

U t-tieni ħaġa, jekk kien hemm 301 tifel u tifla, dawn kienu kollha tal-mara jew kien hemm każijiet fejn kienet ma' partner li kellu t-tfal u t-tfal tiegħu wkoll raw il-każijiet u allura jidħlu f'dawk it-301?

Biex ikollna iktar stampa ċara.

MS YVONNE MALLIA: Meta qed nirriferi għan-nisa, mhux neċessarjament nisa fiż-żwieġ, jistgħu jkunu il-partners tagħhom, qed jikkoabitaw.

Jiġifieri hija miftuħa.

L-istess għat-tfal.

Ma jfissirx li neċessarjament ikunu t-tfal tagħha biss, jistgħu jkunu cohabiting couple, u hemm it-tfal tar-raġel ukoll li huma witness ta' dan.

(Interruzzjonijiet) Naħseb li aħjar Maryanne tagħti imqarr ftit idea tal-effett tal-vjolenza domestika fuq din.

MS MARYANNE GAUCI: Forsi nelenka daqsxejn għad-domanda tal-kawżi ta' vjolenza domestika.

Hija domanda komplessa ħafna u naħseb għandna bżonn sezzjoni waħda waħedha biex nispjegaw.

Però kemm Dr Naudi kif ukoll Ms Yvonne Mallia semmew li waħda mill-major causes hi, l-messaġġi li l-irġiel irċevew mis-soċjetà, u partikolarment mis-soċjetajiet li huma patriarchal.

Jiġifieri jieħdu l-messaġġ li għandhom dritt li jikkontrollaw.

U għandhom dritt assolut li jikkontrollaw lill-membri tal-familja speċjalment il-partners tagħhom, in-nisa.

THE CHAIRMAN: Jekk jogħġbok tista' tispjega mal-ewwel dan il-fatt teoretiku għar-realtà Maltija, ħalli tagħtina ħjiel f'liema sitwazzjoni qegħdin.

Skont l-esperjenza tiegħek. (interuzzjonijiet)

MS MARYANNE GAUCI: Kaġun ieħor hu, jekk tara l-upbringing ta' dawn l-irġiel li qed iwettqu l-abbuż.

Meta huma kienu tfal, kienu esposti għall-abbuż ukoll.

Mhux l-unika kawża imma hi waħda.

Però hemm il-messaġġi mill-iskejjel - jew aħjar messaġġi mis-soċjetà - li s-subien huma dejjem superjuri.

Hemm ħafna diskriminazzjonijiet ukoll.

Ms Yvonne Mallia: Per eżempju, ir-raġel jidħol id-dar u jekk ma jsibx l-ikel lest, jagħmel straġi.

It-tfal qed jaraw u jitgħallmu li raġel għandu dritt jasal id-dar u jsib kollox lest.

Dik tgħallmuha u meta kibru se jippretendu l-istess.

Jekk mhux se nkunu qegħdin nindirizzawha biex inwaqqfu dak iċ-ċiklu.

U dawn huma affarijiet reali li għadhom jiġru llum fil-familji li niltaqgħu magħhom.

U meta qed ngħid straġi jiġifieri sabbat, kissirt il-platt u mort u qbadt tagħti lill-mara.

DR MARCELINE NAUDI: U jekk nista' nżid magħha din ukoll.

Anke l-irġiel li ma jsabtux, li ma jwaħlulhiex lill-mara, huma jafu li għandhom id-dritt.

U jekk il-mara taf li huma għandhom id-dritt - għax il-mara wkoll hekk titgħallem - taf li jaf jasal li jaħmillha hekk anke jekk qatt ma wasal.

Qegħdin tifhmuni?

Jaf ikun hemm dejjem dik il-possibiltà, dak il-potenzjal, dik it-theddida.

Jiġifieri jien jaqbilli bħala mara jekk irid l-ikel, ħalli nagħtih l-ikel.

Irid li ma noqgħodx noħroġ immur nara lill-ommi mela ħalli noqgħod naqra d-dar, nikkuntentah.

Biex ma nabbużax li nimbotta naqra u nispiċċaw f'każ hekk.

U hemm ħafna każijiet hekk ukoll.

U dan li qegħdin ngħidu.

Il-messaġġi li tagħti s-soċjetà.

Is-soċjetà li hija inti u jien, aħna s-soċjetà.

Jiġifieri l-familji tagħna jiffurmaw is-soċjetà.

Jiġifieri ma nistgħux ngħidu għax is-soċjetà hija fl-arja.

Mhijiex fl-arja għax aħna s-soċjetà.

Il-ħsebijiet tiegħek u tiegħi jiffurmaw parti mis-soċjetà.

MICHAEL FARRUGIA: Fix-xogħol tiegħi professjonali jkolli każijiet - u mhux ftit - fejn għax il-mara taf li jekk ikun hemm vjolenza hemm ċans li r-raġel jaqlagħha, tkun vjolenti l-mara għax taf li r-raġel mhux se jirreaġixxi.

U din is-sitwazzjoni hija komuni ħafna, sfortunatament iktar forsi milli tidher fl-istatisika.

U fejn l-irġiel, jirrifjutaw li jieħdu passi - kemm legali, bil-pulizija u b'kull mod ieħor - kontra n-nisa għax jistħu, għax jidhru li huma weak quddiem il-mara.

Kemm qed jirriżultalkom - għax s'issa qed nisma' biss - li l-mara ssofri vjolenza?

Kemm qed ikun hemm każi li jaslu għandkom – għallinqas bħala tabib jaslu - ta' nisa li huma vjolenti kontra l-irġiel, għax jafu li l-irġiel mhux se jirreaġixxu għax jekk jirreaġixxu faċilment titla' l-mara l-qorti u ma jkunx hemm xhieda.

Meta jkun hemm it-tfal ma jkunux iridu jtellgħuhom għax jafu li jekk ir-raġel jirreaġixxi, l-qorti ħafna drabi se teħodha kontrih għax huwa superjuri u tiġi jekk bediex ir-raġel u ma bdithiex il-mara.

Jekk hux l-ewwel il-bajda jew inkella t-tiġieġa.

MS YVONNE MALLIA: Aħna jkollna madwar 10 jew 15 il-każ fis-sena ta' rġiel li jiġu jitolbu l-għajnuna.

Qatt ma kellna iktar minn daqshekk.

MICHAEL FARRUGIA: Imma l-problema hi jekk hux realistiku jew le.

Maryanne gauci: Jista' jkun li mhux realistiku.

Però l-fatt huwa li n-nisa huma l-maġġoranza tal-vittmi.

Ir-raġuni li tajt li jista' jkun li għad hawn ċerti irġiel li huma vittmi imma ma japproċjawx aġenzija bħal tagħna minħabba mistħija, jista' jkun ukoll.

Però xorta jibqa' l-fatt li l-maġġoranza tal-vittmi huma nisa.

DR MARCELINE NAUDI: U hemm ħafna nisa li ma japproċjawx is-servizzi għax jibżgħu u anke jistħu.

THE CHAIRMAN: L-Onor.

Farrugia għamel punt tajjeb.

MS MARYANNE GAUCI: Forsi naraw daqsxejn l-impatt tal-vjolenza domestika.

Il-vjolenza domesta huwa sors ta' stress u trawma fuq il-vittmi, in-nisa u t-tfal.

Dawn huma xi problemi li jiffaċċjaw in-nisa u t-tfal, problema emozzjonali, psikoloġiċi, depression, lethargy, ikollhom nightmares, nuqqas ta' konfidenza, nuqqas ta' stima lejhom infushom, eċċ. u emotional numbness li hija defense mechanism u hija mezz ta' protezzjoni wara li l-vittma ikun ilu jaqla'.

U hawnhekk fejn jidħlu l-intervent ta' servizzi kemm fil-livell proattiv kif ukoll preventiv.

Jekk ma ngħinux dawn in-nisa b'dawn il-problemi, fil-fatt jistgħu jiżviluppaw mental health problems.

Jistgħu jirrikorru għal substance abuse bħala ways of coping u ovvjament dan jista' jwassal biex isir ħsara għal-saħħithom.

Xi wħud minnhom jippruvaw jikkommettu suiċidju wkoll, u hemm min jirnexxielu...(Interruzzjonijiet)

Jekk ma jiġux maqtulin mill-perpetrator.

Jidhirli li fl-Ingilterra jiġu maqtula żewġ nisa fil-ġimgħa.

Again aħna m'għandniex din l-istatistika.

DR MARCELINE NAUDI: Bħala statistika ta' feminicides li ġraw f'Malta nsibu li fl-1998 kien hemm 3, fl-1999 kien hemm 5, fl-2002 u fl-2001 kien hemm 3, imbagħad fl-2002 kien hemm 3.

Dawn kienu nisa li ġew maqtula f'dawn is-sitwazzjonijiet.

MS MARYANNE GAUCI: Irridu nieħdu l-feminicides proporzjonalment skont il-popolazzjoni.

Minn naħa l-oħra, l-impatt tal-vjolenza domestika fuq it-tfal huma anxiety, hyperactivity, isibu diffiċli biex jikkonċentraw u jorqdu u anke eating problems.

Jistgħu jsiru aggressivi, u jkollhom mard bħal ażma jew bronkite', u jimirdu frekwentement, eċċ; jibdew jibżgħu minn vuċijiet għolja u s'intendi jibżgħu jekk xi ħadd ikellimhom b'vuċi għolja; jkunu mistħija b'mod sever li mhux normali; jkollhom diffikultajiet jirrelataw ma' tfal oħra u jkollhom bed wetting, eċċ. Imbagħad meta jibdew imorru l-iskola they externalize their behaviour, jiġifieri jista' jkunu aggressivi ma' tfal oħra, dipressivi jew kwieti ħafna, jkollhom nightmares, eċċ. U xi wħud minnhom ukoll jagħmlu self harm, jiġifieri jaqtgħu lilhom infushom, eċċ.

THE CHAIRMAN: Dan is-suġġett huwa veru vast u rridu nsibu okkażjoni oħra fejn nidħlu iktar fid-dettall.

Però issa ppermettuli nagħtu ċans lil sħabi membri ta' dan il-kumitat biex fil-qosor ukoll, jagħmlu l-mistoqsijiet tagħhom għax persważ li għandhom ħafna x'jistaqsu.

Ovvjament dejjem xtaqt li l-qofol ta' din id-diskussjoni ma jkunx is-servizz fih innifsu imma l-familja.

Jiġifieri jekk hemm bżonn, fil-ftit ħin li baqagħlna, nitfgħu għajnejna fuq x'inhu jikkawża l-vjolenza domestika fil-familja Maltija.

Il-ħsieb tagħna huwa li bħala kumitat nixtiequ ngħinu biex is-soċjetà Maltija tkun iktar aware - kif qal l-Onor.

Michael Farrugia - biex tkun soċjetà iktar sħiħa.

Ħalli ngħaddi mill-ewwel għar-rimarki biex kulħadd ikollu ċans jistaqsi.

U wara jkollkom iċ-ċans twieġbu għall-mistoqsijiet u tikkonkludu din id-diskussjoni.

L-Onor.

FREDERICK AZZOPARDI: F'Malta, kemm qed nilħqu l-objectives tal-Blueprint tal-Council of Europe?.

Xtaqt il-kumment tagħkom fuq hekk.

X'inhi l-pożizzjoni ta' Malta vis-à-vis dan l-objective?

Jiġifieri intom sodisfatti bir-riżultati li qed tikseb Malta?

Meta jkollkom xi rapport dwar vjolenza domestika, intom tisimgħu parti waħda jew tisimgħu lill-parti l-oħra wkoll?

Għax jien naħseb li l-parti l-oħra wkoll trid min jgħallimha u turuha li qegħda tiżbalja.

Jiġifieri normali li tisimgħu liż-żewġ partijiet?

Semmejtu Dar Karolina ta' Għawdex li ilha magħluqa minħabba refurbishing.

X'inhi r-raġuni li ħadet daqshekk fit-tul biex tiġi rranġata?

THE CHAIRMAN: Onor. Farrugia, għandek xi mistoqsijiet jew rimarki?

MICHAEL FARRUGIA: Naħseb li waħda mill-mistoqsijiet li staqsa l-Onor Frederick Azzopardi hija interessanti.

F'ċerti każi naċċetta l-kummenti li għaddejtu, ta' x'iwassal għal vjolenza.

Bħalma tafu teżisti wkoll vjolenza psikoloġika li wieħed jasal li jkun iċċelinġjat psikoloġikament sal-punt li żewġ alternattivi jibqa', jew jitlaq 'il barra jew inkella f'ċerti każi sfortunatament jinqabeż il-limitu.

Naħseb il-mistoqsija ta' l-Onor Azzopardi hija interessanti għax x'jikkawża l-vjolenza, hija sempliċement l-upbringing jew sempliċement l-edukazzjoni li wieħed ħa?

Il-messaġġi li wieħed qed jirċievi minn differenzi forzi - mit-televiżjoni, drawwiet - jew hemm affarijiet oħrajn li ħafna drabi jkun hemm vjolenza oħra differenti li r-raġel, jew il-mara, ma tkunx taf kif se taqbad toħroġ minn dik is-sitwazzjoni u tipprova tuża s-superjorità fil-vjolenza għax ma jkunux jafu mod ieħor kif se joħorġu mis-sitwazzjoni?

Mis-separazzjonijiet li fil-fatt ikun hawn, kemm persentaġġ minnhom, ikollok kwestjoni ta' vjolenza?

U mill-annullamenti - li jirriżultaw kemm mill-Istat kif ukoll mill-Knisja – kemm ikun hemm li l-vjolenza hija l-kawża li twassal għal tkissir ta' dak iż-żwieġ partikolari?

THE CHAIRMAN: Grazzi Onor. Farrugia.

Insejjaħ issa lill-Onor.

JUSTYNE CARUANA: Jien nirringrazzjakom tal-ħidma li tagħmlu kollha kemm intom għax jien naħdem ħafna ukoll f'dan il-qasam.

Nifhem il-problemi u jien niltaqa' ma' ħafna minnhom ukoll u grazzi għalikom qed tgħinu ħafna nies.

Għandi ċerti punti li xtaqt ngħaddilkom.

Inżied ma' dak li qal l-Onor.

Michael Farrugia dwar il-kaġun tal-vjolenza.

Jien qed niltaqa' ma' ħafna tipi ta' partners - speċjalment irġiel - li jħossuhom frustrati minħabba li ma jilħqux xi aspirazzjonijiet tagħhom u jiżvogaw mal-weaker sex.

Anke meta jiġu għal-sitwazzjonijiet fejn ma jistgħux jiddiljaw mal-istress tagħhom, jispiċċaw b'the easiest way out li jiżvogaw mal-mara.

Jien naħseb li din irridu nittekiljawha wkoll, għax hemm bżonn - u intom semmejtuha - ta' training fuq stress management u anke dwar l-effetti tal-istress fuq il-familja.

Rigward kif qed jitressqu l-każijiet il-qorti.

Nixtieq li veru jitressqu within four days, però mhux qed ikun il-każ.

Jien ikolli każijiet fejn indum nistenna tliet xhur u nkun qed nirriskja li dawn il-kawżi jiġu preskritti.

Issa mhux għax ma jsibux lill-akkużat biex jinnotifikawh imma biex jiktbu ċ-charges.

Jekk inti tħalli ċertu żmien jgħaddi u ma tinnotifikax, il-każ jaqa' preskritt.

Għax wara li l-vittma li tkun għaddiet minn dak il-hurdle kollu biex għamlet il-kuraġġ, irrapportat, ikkomponiet ruħha biex tipprepara ruħha u mbagħad il-każ jaqagħlha preskritt, naħseb li it's the worst thing that can happen.

Naħseb ikun agħar milli kieku kellu joħroġ liberat.

Għax il-vittma tkun marret all the way biex tirrikorri għall-istituzzjonijiet, imbagħad l-istituzzjonijiet stess ikunu fallewha.

Naħseb hemm bżonn ta' iktar koordinazzjoni biex dawn il-każijiet ma jiġrux - dawn l-estremi tal-preskrizzjoni – u għallinqas jekk ma jkunx hemm four, seven, eight or nine days limit imma mhux two or three months.

It's unacceptable li tistenna dak iż-żmien kollu biex jinstema' l-każ tiegħek u imbagħad ma tafx x'se jiġri x'ħin tasal hemmhekk.

Semmejtu wkoll il-protection orders.

Issa biex jinħareġ protection order irid jgħaddi minn proċess.

Jiġifieri jinstema' l-każ, jinstab il-ħati, mbagħad ikun hemm il-protection order.

Il-biża' li jkollhom il-vittmi - kif qalet Dr. Naudi stess - hija sakemm jinstema' l-każ u jitilgħu jixhdu.

Allura naħseb li huwa opportun li nestendu l-protezzjoni sa minn qabel.

Hemm pajjiżi barranin li diġà għandhom din.

Fil-fatt, meta kont qed nipprepara għad-debate sibt artiklu minn "The Times" tal-Korea li malli l-vittma tagħmel ir-rapport u jirriżulta li hemm każ, awtomatikament jinħareġ protection order u l-perpetrator irid jitressaq il-qorti within five days.

U mbagħad anke jkollok il-protection tal-witness awtomatikament, jiġifieri jkollok dik il-garanzija li l-vittma se titla' tixhidlek.

Għax hemm aspett ieħor.

Għalkemm il-pulizija, illum ex-officio, tista' tmexxi l-każ minkejja li ma jkunx hemm complaint, fir-realtà kemm qed isiru?

Il-qrati kemm qed jibqgħu għaddejjin bil-kawżi?

Jien nista' ngħidilkom li fil-kawżi li nkun involuta jien, u l-mara għal raġunijiet diversi tirtira l-kwerela tagħha, fl-ebda każ il-qorti ma tiddeċiedi li tkompli.

Jiġifieri l-mara tirtira l-kwerela, ma tridx tixhed u daqshekk.

Issa, hux ta' min jikkonsidra li nżidu l-valur probatorju tal-istqarrija jew ir-rapport li tagħmel il-vittma.

Li għalkemm ma tixhidx il-mara, hux opportun li l-istqarrija tal-fatti li tkun tat, tibda tkun ġuramentata u titressaq il-qorti biex il-pulizija – il-prosekuzzjoni - jkollha l-każ imsaħħaħ.

U l-qorti mbagħad tpoġġilha piż fuq spallejha li għandha dikjarazzjoni ġuramentata kif se tiġi eżaminata minnha.

Jiġifieri huwiex iż-żmien li nibdew naħsbu fuq dak il-binarju wkoll.

Issemma ukoll il-legal aid.

Għax f'Malta biex tmur tħabbat f'uffiċċju, biex issib il-legal aid - u jien ħdmit f'Malta - naf kemm hu diffiċli.

Minn naħa l-oħra Għawdex huwa iktar faċli.

M'għandekx fiex tinfixel għax kulħadd jaf lil kulħadd.

Kemm tmur għand il-persuna skont min imissu - għax hemm tnejn - u jgħinnek biex jiffaċilitalek il-proċess.

Però rigward is-servizzi tal-appoġġ f'Għawdex jien diżappuntata għall-aħħar għax ftit jitilgħu.

Fil-fatt jitilgħu jixhdu fil-qorti ta' Għawdex biss, rigward każijiet li normalment ikunu involuti t-tfal.

Jiġifieri għar-rigward ta' domestic violence aħna għandna biss id-Dipartiment għall-ħarsien tal-familja.

Qegħdin ħames jew sitt min-nies, u they do a lot of work imma ma jistax ikun li għandek servizz daqshekk basic meta inti għandek sitwazzjonijiet daqshekk kumplessi.

Dar Karolina ssemmiet li qegħda taħt refurbishment.

Però still jekk għandek problema burokratika u qed tispiċċa bl-uniku shelter magħluq, come on aħsbu f'alternattiva.

Hemm daqshekk appartamenti tal-gvern magħluqa u mbarrati u ħadd ma jgħix ġo fihom, aqbad wieħed minnhom u kkonvertih f'emergency shelter biex tagħti servizz.

Ma jistax ikun li jien nispiċċa b'mara tibki quddiemi u tgħidli li jekk titlaq mid-dar m'għandhiex fejn tmur.

Se tmur għand l-arċipriet, għand il-kapillan, fejn se tmur.

Għax dak l-ewwel ħsieb li jiġihom, jew imorru għand il-kapillan jew għand l-arċipriet.

Jiġifieri lanqas biss hemm struttura.

Hemm nuqqas ta' servizzi u nuqqas ta' esperti u ta' professionals.

Social workers, care workers u psychiatrist għandna imma psychologists huma limitati ħafna.

Jiġifieri għar-rigward ta' servizz hu very very basic.

Semmejtu wkoll l-skorta.

Kemm qed tiġi pprovduta l-skorta?

Għandek xorti ssib lil xi ħadd fil-vice squad anke jekk ikollok każ urġenti, aħseb u ara kemm se jagħtuk l-skorta.

U tad-distrett inqas u inqas.

Jiġifieri naħseb li l-Kummissarju tal-Pulizija għandu bżonn daqqa fuq rasu mhux ħażin fuq din għax naħseb li għandu jiġi pprovdut servizz.

U anke dwar l-in-service courses.

Hemm bżonn li r-riżorsi umani jiġu wżati tajjeb għax jekk ikun hemm membru parlamentari li jitlob il-protezzjoni mill-ewwel jagħtuhielu l-pulizija!

(Interruzzjonijiet)

Għar-rigward imbagħad tal-in-services courses jien ma nafx x'qed isir.

Ir-rekruti l-ġodda all right, hu parti mit-training tagħhom.

Mara bit-tfal magħha, tmur l-għassa tal-pulizija, tibki u tipprova tagħmel rapport u jgħidulha "Le ħi, mur għand l-avukat, aħna ma nedħuhomx dawk it-tipi ta' rapporti.

Mur għand l-avukat jew mur għand ir-raġel ara kif se tirranġa".

Jiġifieri hemmhekk qed ngħaddu messaġġ ħażin lil dawk kollha li jagħmlu kuraġġ u jiddeċiedi jitkellmu.

THE CHAIRMAN: Ibda kkonkludi jekk jogħġbok.

JUSTYNE CARUANA: Issemmiet ir-rata ta' omiċidji tan-nisa b'konsegwenza ta' vjolenza domestika.

Naħseb li ma tridx teħodha in proportion mal-popolazzjoni imma in proportion mal-omiċidji kollha li jsiru f'Malta.

Hemm joħroġ il-persentaġġ.

Kif għedtu tajjeb, għalkemm tajtu il-figuri, its not the real picture għax hemm ħafna nisa li jsofru ġos-silenzju tad-djar tagħhom u mhux la kemm tikkonvinċihom joħorġu.

Hemm mentalità li trid tikkombattiha.

Jien ġieli nara koppji s-supermarkets jixtru flimkien, però mbagħad tmur ġod-djar tagħhom u l-mara tgħidlek, li tmur mar-raġel tixtri għax jgħoddilha every penny, u ġol-portmoni tagħha lanqas one cent ma jkollha.

U dak huwa fattur tal-economic dependence li naħseb irid jiġi indirizzat.

Għalhekk aħna mbagħad, Onor. Vassallo, irridu nindirizzaw l-imbalance of powers.

Għax minn hemm toħroġ li r-raġel għandu poter fuq il-mara, u li l-mara li tiddependi minnu.

Allura faċli li r-raġel jabbuża mill-mara u mhux viċi versa.

THE CHAIRMAN: Peress li sar il-ħin, aħjar tieħdu nota tal-mistoqsijiet, u imbagħad insibu okkażjoni oħra fejn tiġu u tagħtuna tweġiba.

Iktar 'il quddiem nħabbru data għal meeting ieħor biex tkunu tistgħu telaboraw iktar fuq is-suġġett u tagħtu r-risposti tagħkom.

Aħna per se m'aħniex nanalizzaw is-servizz tagħkom.

Għalkemm nirringrazzjakom u nifhem minn xiex intom għaddejjin u x'inhuma l-objettivi tagħkom, imma nixtieqkom terġgħu tiġu lura u tagħtuna t-tweġibiet tagħkom biex aħna bħala kumitat nifhmu aħjar u intom tgħinuna nifhmu aħjar ukoll - anke fid-dawl tal-mistoqsijiet tal-Onor.

Michael Farrugia - x'inhi s-sitwazzjoni tal-familja Maltija.

Nirringrazzja ukoll lil sħabi li ħarġu b'dawn il-proposti u b'dawn il-mistoqsijiet.

Jiġifieri aħna rridu naraw ir-relazzjoni tal-vjolenza domestika mal-familja Maltija.

Mhux il-vjolenza domestika u s-servizzi li l-gvern qed joffri biex jikkombatti l-vjolenza domestika u nieqfu hemm.

Jiġifieri jien m'iniex qiegħed nanalizza dan ir-rapport ta' ħidma and that's it.

Ħa nagħmel il-mistoqsijiet tiegħi imbagħad irrisponduhom darba oħra.

(Interruzzjonijiet)

Fis-soċjetà tagħna x'qiegħed jikkawża l-vjolenza domestika?

Għoġbuni l-mistoqsijiet ta' sħabi.

Imma ma rridx li bħala risposta tgħiduli l-imbalance of power.

Morru ftit iktar in depth anke bħala statistika, anke jekk tgħiduli l-media, jew l-edukazzjoni.

Nixtieq li tiddiskutuha iktar fid-dettall, għalhekk fil-laqgħa li jmiss ejjew ippreparati.

U jekk hemm bżonn, niltaqgħu ukoll qabel f'meeting preparatorju biex inkunu nafu lil min nistgħu nġibu - dawn jistgħu jkunu rappreżentanti jew mill-pulizija, jew mill-Ministeru tal-Ġustizzja, eċċ. - għal din il-laqgħa, biex filwaqt li nkunu qed niddiskutu, jisimgħu huma wkoll biex ma tkunx session ta' mistoqsija u risposta imma tkun session edukattiva u fl-istess ħin żżid iktar awareness.

Hawnhekk m'intomx qegħdin għat-test, is-soċjetà qegħda għat-test.

Lanqas il-politiku m'hu qiegħed għat-test.

Hawn mhux eżami ta' xi ħadd fuq xi ħadd.

L-imbalance of power huwa kontra tagħna kollha.

Is-soċjetà qegħda timponi fuqna.

Imma rridu nifhmu b'mod kliniku, llum fl-2008 is-soċjetà tagħna, Maltija jew Għawdxija – u jekk ikun hemm bżonn lil Għawdex niddiskutuh għalih għax kif qalu l-Onor.

Justyne Caruana u l-Onor.

Frederick Azzopardi, jista' jkun hemm ċirkostanzi totalment differenti minn Malta - kif nħarsu lejn il-familja Maltija u x'qed jikkawża fil-familja Maltija llum.

Imma ejjew immorru skont l-esperjenza tal-każijiet li intom għandkom.

Għalhekk tirrispondux illum, ejjew lura f'data oħra li nsibu konvinjenti għaż-żewġ naħat, u b'esperjenzi ta' veru x'qanqal dik il-kawża.

U allura irridu wkoll proposti.

Irridu niddiskutu bejnietna kif nistgħu nfejqu din il-problema għax aħna nafu, we're just speaking on the tip of an iceberg, qisna bilqiegħda on a time bomb, li iżjed ma nitkellmu dwarha, iżjed ifeġġ, iżjed ma taqta' iżjed jikber.

Kieku statistikament ngħidilkom, kemm qegħdin taħsbu li se tikber din il-problema kull sena.

Jekk intom tiltaqgħu ma' 500 persuna, tistgħu tgħidu li kull sena din se tikber b'tant persentaġġ ........(Interruzzjonijiet) Iżjed ma tagħmel pubbliċità iżjed se tbiegħ, iżjed dawn in-nies se jiġu.

Jiġifieri f'dan il-qasam hekk hu.

Però jien se nuża l-kelma li biha forsi sħabi jifhmuni, 'layman's language' għax se nibda niddejjaq għax anke f'laqgħat preparatorji għal meetings oħrajn bħal dan li jien ikolli - għal dan iddispjaċini ma kellix għax kieku nieħdu in vistament qabel - li ma jistax ikun li f'Malta, ir-risposta tkun ejjew nedukaw.

Ftit ilu aħna kellna meeting dwar l-effetti tal-media u l-familja u ssemma rridu nedukaw għal iktar responsabbiltà.

Ma jistax kulħadd jeduka għal iktar responsabbiltà, qisna qed nisparaw fl-ajru meta qed nitkellmu 'ejjew nedukaw' għal iżjed responsabbiltà.

Hija l-iżjed ħaġa importanti li rridu nagħmlu imma fl-istess ħin m'aħniex qegħdin ninżlu 'l isfel fis-suġġett.

Forsi mistoqsija teknika, kemm qegħdin idumu n-nisa fix-shelters?

X'inhuma n-numri?

Rigward il-każijiet fil-qorti, l-Onor Justyne Caruana għamlet rimarki tajbin, m'hemmx għalfejn nikkummenta.

F'pajjiżna x'jistgħu jkunu dak li ġie irriferut fl-islide li: "Member states address discriminatory traditions and attitudes."

Meta qed ngħidu 'discriminatory traditions and attitudes' - ftakar li huwa persentaġġ żgħir mill-popolazzjoni Maltija li huma avukati u tobba, meta se nitkellmu mal-popolazzoni Maltija b'mod l-iżjed sempliċi u b'mod ġenerali - kif nistgħu nikkwantifikaw dak it-tip ta' statement?

L-istess, ħadt nota fuq l-imbalance of power.

Pajjiżna, minn mod popolista, minn xiex qed ikun ikkawżat.

Jiġifieri nerġa' mmur kważi għall-ewwel mistoqsija li għamilt.

U allura xi jrid isir biex fis-soċjetà tagħna nfejqu din il-pjaga, ma jibqax ikollna dan l-imbalance of power, ma jibqax ikollna l-attitudni negattiva ta' persuna fuq oħra għax jista' jkun raġel fuq raġel.

Jiġifieri meta tħares fil-familja Maltija - u mmur lura għal mistoqsija tajba li agħmel l-Onor.

Michael Farrugia - inti mhux bifors raġel fuq mara, imma jista' jkollok raġel fuq raġel, jista' jkollok mara fuq mara.

Għada pitgħada x'inhu l-ġejjieni ta' din il-problema?

Jagħti iktar enfasi ta' l-imbalance of power tar-raġel fuq il-mara, imma fil-ġejjini hemm min qed jaħseb - issa l-esperti - li dan il-blue print jista' jinbidel?

Hemm min qed jaħseb li fil-ġejjieni fis-soċjetà tagħna, l-vjolenza domestika tista' tkun iktar wiesa' minn daqshekk.

Politiku imma b'mod l-iktar miftuħ fejn la għandi esperjenza ta' tabib u lanqas esperjenza ta' avukat.

Imma f'isem min mhux la tabib u lanqas avukat, qed nistaqsi dawn il-mistoqsijiet b'mod ġenerali.

Issa se nħalli f'idejn it-tabib biex jistaqsi l-mistoqsijiet tiegħu.

Qed ngħid għall-Onor.

(Interruzzjonijiet) L-Onor.

Dawk huma l-iktar tliet affarijiet li huma importanti.

Għalhekk naħseb fil-futur, meta niġu għal prevenzjoni ta' din il-problema, hemm bżonn li meta t-tfal jaslu f'ċerta età fl-iskejjel diġà nibdew nagħmluhom aware minn din.

L-ewwelnett trid tqis li n-natura tas-soċjetà tagħna għandha male dominance.

La din hija n-natura tagħna allura tiġi li r-raġel fuq il-mara.

Għalhekk inħolqot din il-problema fejn ir-raġel huwa qisu dejjem superjuri għal mara.

Is-soċjetà qed tinbidel u meta jiena se nibda nitkellem fuq familja se nuża l-kelma 'familja' in a wider section.

Jiġifieri mhux biss ir-raġel u l-mara, imma two that are cohabiting.

Jista' jkun ukoll a single person.

X'qed jiġri?

Naħseb li fejn hemm imħabba u unjoni f'partnership – biex ngħidulha hekk - ma jaslu qatt għall-vjolenza.

Fejn hemm l-imħabba I don't think li wieħed jista' jasal għal dik il-vjolenza.

Fejn hemm nies tal-istess livell, kif nista' nħobb il-partner tiegħi mbagħad inkun vjolenti magħha?

Veru li hemm ċerti karattri li jridu dik il-ftit vjolenza wkoll, però naħseb li fejn hemm il-ftehim u l-imħabba f'familja ma hemmx il-vjolenza, ma jaslux għall-vjolenza.

Għalhekk il-familja hemm bżonn nagħtuha ċertu feeling.

What is really happening in a partnership between two people, li jirrispettaw lil xulxin, li jħobbu lil xulxin.

Għax naħseb li meta għandna dawn il-prinċipji ma naslux biex ikun hemm domestic violence la min-naħa u lanqas minn oħra.

Imma kif qed jiġri issa hu li l-familji tagħna qed jisparpaljaw u qed ikollna tipi ta' familji differenti.

Jiġifieri anke minħabba li s-separazzjonijiet qed jiżdiedu fl-ammont u what the children are going through.

Mill-banda l-oħra nitfagħlkom on the floor, dak li jgħidu l-Ingliżi, a male chauvinistic pig.

Min-naħa l-oħra, kultant meta ma hemmx dik l-għaqda in a normal family - mara u raġel li għandhom it-tfal - il-mara taf tkun vjolenti fuq ir-raġel ukoll.

Ikun hemm domestic violence fuq ir-raġel.

We are treading on ice here għax tista' taħdem lir-raġel biex she'll get her separation or her divorce later on. Nirringrazzjakom tax-xogħol li għamiltu.

Bdejna, ftaħna tieqa li m'aħniex se nagħlquha llum, imma nemmen li għandna nibqgħu niddiskutu.

Irridu nsibu ħin ieħor għal meta nkunu nistgħu niltaqgħu - probabilment għal Jannar li ġej - fejn nixtiequ li tieħdu dan il-ħin favur tagħkom, biex meta nerġgħu niltaqgħu - u jekk tridu tagħmlu presentation oħra wkoll - din id-darba d-domestic violence nkunu nistgħu niddiskutuha abbażi ta' dawn il-mistoqsijiet u rimarki li għadhom kemm għamlu l-membri tal-Kumitat.

Jekk tieħdu nota tal-meetings li se npoġġi quddiem sħabi biex jagħtuni tweġiba fuqhom, se tindunaw anke aħna kif qegħdin inħarsu lejn ċerti suġġetti.

Però ma niddejjaqx li jkollna meeting preparatorju qabel ma jkollna dan il-meeting ħalli nkunu focused fuq is-suġġett primarju tagħna.

MRS MARYANNE GAUCI: Naħseb li ma nistgħux inkomplu niddiskutu l-awareness mingħajr ma nsaħħu s-servizzi.

Irrid nagħmel dan il-concluding remark.

The CHAIRMAN: Naqbel miegħek.

Imma jekk jogħġbok hawnhekk la aħna l-Ministru tal-Finanzi u lanqas aħna the mighty li nistgħu.… Jiġifieri intom filwaqt li napprezza u nifhem - għax kieku jien qed minflokkom nagħmel l-istess - li tieħdu din l-okkażjoni biex titolbu ftit iktar, imma hawn mhux il-meeting bħalma jkollna għaddej bħalissa jew minn hawn u ftit ieħor fejn tmur għal budget u titlob tant u jagħtik nofs.

Imma hawnhekk qegħdin nipprovaw niddiskutu l-familja as such, jiġifieri kwestjoni ta' servizzi - l-istatement sar - issa niffokaw fuq il-familja.

Jekk jogħġobkom......

MICHAEL FARRUGIA: Li qed tinkwetani hija din, mhux kwestjoni ta' awareness biss.

Naħseb li jinteressa lil dan il-Kumitat huwa, x'inhu jikkawża l-vjolenza?

Apparti li ssemmew - waqt din il-laqgħa llum - imma fir-realtà, x'inhu jikkawża l-vjolenza?

Naħseb jekk niffokkaw fuq hekk, għallinqas inkunu nistgħu nibdew nirrealizzaw x'inhi l-kawża li qed twassal għal hekk, imbagħad inkunu nistgħu naraw kif se nittakiljaw din il-problema.

S'issa għandna li l-vjolenza teżisti, hija reali.

L-effett fuq il-mara, fuq ir-raġel, fuq it-tfal huma reali u jeżistu.

Hemm soluzzjonijiet li jeżistu - tajbin jew ħżiena, fihom in-nuqqasijiet tagħhom - imma jeżistu wkoll.

Imma hemm vakum ta' informazzjoni ta' x'inhu vera li qed jikkawża il-vjolenza.

Ir-reali fejn jinstemgħu l-vittma u min ikkawża.

Anke jekk ikun hemm statisitka anke forsi fil-qorti x'jingħad, x'ma jingħadx; quddiemkom x'jintqal jew ma ntqalx; inkunu nistgħu nifhmu aħjar x'inhi r-realtà.

Hawnhekk donnu hawn vakum, qed nisimgħu dan kollu imma fuq hawnhekk - s'issa jiena bħala tabib nisma' - imma nixtieq inkun naf fuq bażi nazzjonali x'inhi r-realtà.

Sodisfatt ħafna li almenu xi ħadd minn sħabi qed jifhem fejn nixtieq li rridu naslu.

Però huwa importanti ħafna, għeżiż ħbieb, li jkollna opportunità li nagħmlu meeting preparatorju wara nofs inhar u nipprovaw ninżlu iktar in depth - jiena u intom - għal meeting ieħor.

Għax waħda mill-ikbar stumbling block li qed insib biex naslu hija li l-esperti fis-suġġetti qegħdin jitkellmu ta' esperti, u meta qegħdin nitkellmu inkunu fil-għoli wisq.

Allura meta tkun qed titkellem u taqsam l-esperjenza tiegħek, probabilment taħseb li kulħadd huwa bħalek, b'dak kollu li taf inti u qed tinsa li hemm isfel ħadd ma jkun qed jifhmek għax m'għandux dik l-esperjenza tiegħek.

Din ġrat meta kellna l-effett tal-media fuq il-familja.

Kieku tgħidli kemm kont kuntent bl-eżitu ta' dak il-meeting, ngħidlek 20%.

Għax l-esperti baqgħu jitkellmu ta' esperti imma s-soċjetà ma daħalnihiex.

Ejjew nipprovaw nifhmu x'qegħdin ngħidu.

Skużawni għal sħabi imma tifhmu fuq xiex qegħdin nitkellmu.

Għeżiż Membri, nixtieq infakkarkom dwar il-laqgħat ta' dan il-Kumitat.

Nhar it-Tnejn 27 għandna l-meeting mal-Kummissarju tat-Tfal biex tippreżenta l-Annual Report.

Jiena diġà tlabt lill-Kummissarju tat-Tfal biex ma tiġix titkellem fuq ir-rapport li ppubblikat għax mis-slide presentation li rajt s'issa, m'jien qed nara xejn differenti minn dak li hemm ippubblikat diġà.

Għamilt meeting preparatorju fejn lill-Kummissarju tat-Tfal għedtilha biex iġġib lista tal-pending issues li għandha u qed nieħu l-okkażjoni għax is-Sinjura Carmen Zammit qiegħda hawnhekk preżenti.

Biex ma jkollniex repeating exercise ta' dak li hemm diġà miktub, għax dak taken as read jiġifieri hawnhekk qed niftaħ il-ferita mhux nagħlaqha.

It-Tlieta 28 ta' Ottubru se nitkellmu ma' Dr Philip Carabot, ma' Dr Charmaine Gauci u ma' Dr Anna-Marija Vella dwar in-National Sexual Health Policy.

L-għada, l-Erbgħa, 29 ta' Ottubru, se nkunu qegħdin nitkellmu dwar il-Family Poverty and Social Exclusion with special emphasis on children, research on family.

Fuq dan is-suġġett se nkunu qegħdin nitkellmu ma' Dr Angela Abela u ma' Fr. Dr. Carmel Tabone.

Diġà tawna r-rapport imma hemmhekk se mmissu xi ħaġa minn dik li tista' tkun problema tagħkom.

Qegħdin tindunaw li dawn is-suġġetti kollha għandhom x'jaqsmu ma' xulxin.

It-Tlieta, 11 ta' Novembru, għadha tentative - araw li jista' kulħadd – hija t-tkomplija tad-diskussjoni li kellna l-bieraħ dwar is-social inclusion.

MICHAEL FARRUGUIA: Mhux għal xi ħaġa imma se jkollna l-preparamenti għad-diskorsi tal-budget, u dak iż-żmien ikolli ħafna laqgħat.

The CHAIRMAN: Mela, fil-każ, inħalluha għal iktar tard.

Onor. Michael Farrugia u sħabi, jien qed inpoġġi dawk li huma tentative biex intom tagħtuni iva jew le, jekk ikun le ma jkun ġara xejn.

Dan irid jiġi mħolli għal Jannar.

MICHAEL FARRUGIA: Mhux għal Jannar.

Naħseb l-aħjar wara d-diskors tal-budget.

Imma mbagħad ħudli ħsieb biss li peress jiena nkopri ċerti oqsma oħrajn bħal, per eżempju, il-housing u nkun irrid nitkellem meta jkun hemm l-awtoritajiet.

The CHAIRMAN: Ara, id-diskussjoni fuq il-budget jispiċċa fid-19 ta' Novembru.

MICHAEL FARRUGIA: Mhux aħjar forsi niltaqgħu xi jumejn qabel jispiċċa d-diskorsi tal-budget, naraw x'tentattivi hemm rigward diskorsi oħrajn tal-awtoritajiet imbagħad naraw fejn nistgħu nifilzaw minħabba l-awtoritajiet?

Fid-9:20 pm id-diskussjoni kienet interrota u ġie maqbul li diskussjoni fuq l-istess suġġett għandha tkompli f'data li għandha tiġi kkomunikata iktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU 6

L-Erbgħa, 22 ta' Ottubru, 2008

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.32 p.m.

L-Onor Edwin Vassallo, President tal-Kumitat, ippresieda.

Is-Sur James Carabott, Research Analyst mal-Kumitat Permanenti dwar l-Affarijiet Soċjali fil-Kamra tad-Deputati attenda għal din il-laqgħa.

Il-President tal-Kumitat qal it-talba.

Il-Minuti tal-Laqgħa Nr 5 li saret nhar it-Tlieta 21 ta' Ottubru 2008 ġew konfermati.

Il-President talab il-permess tal-Kumitat sabiex cameraman tan-NET TV ikun jista' jieħu filmati tal-laqgħa.

Il-permess ingħata.

X'qed ikun l-effett tal-Vjolenza Domestika fuq it-tfal u l-ġenituri

L-Onor Edwin Vassallo, President tal-Kumitat stieden lil Dr Marceline Naudi (Chairperson tal-Kummissjoni dwar il-Vjolenza Domestika) fejn tat preżentazzjoni fuq il-Kummissjoni dwar il-Vjolenza Domestika u dwar il-Blue Print li ħarġu l-Kunsill ta' l-Ewropa biex nikkumbattu l-Vjolenza fuq in-nisa, inkluż dik domestika.

Wara Ms Yvonne Mallia (Operations Director, APPOĠĠ) u Ms Maryanne Gauci (Service Manager, APPOĠĠ) taw preżentazzjoni dwar "The Effects of Domestic Violence on Children and Family".

Wara kien hemm diskussjoni.

Fid-9:20 pm id-diskussjoni fuq dan is-suġġett kienet interrota u l-Kumitat qabel li diskussjoni fuq l-istess suġġett għandha tkompli f'data li għandha tiġi kkomunikata iktar tard.

SKRIVANA TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

It-Tnejn, 10 ta' Novembru 2008.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fl-4.47 p.m.

L-Onor Michael Frendo, President tal-Kumitat, ippresieda.

Preżenti wkoll kien hemm l-Onor Evarist Bartolo.

Assenti: Il-Viċi Prim Ministru u Ministru tal-Affarijiet Barranin u l-Onor Luciano Busuttil.

Il-Minuti tal-laqgħa Nru. 5 li saret fit-22 ta' Ottubru 2008 kienu konfermati.

Il-President tal-Kumitat talab il-permess sabiex cameraman ta' ONE TV ikun jista' jieħu filmat ta' parti mil-laqgħa.

Il-permess ingħata.

Il-President tal-Kumitat ippreżenta lill-Kumitat sittax-il riżoluzzjoniji, dikjarazzjoni u rapport tal-Parlament Ewropew li l-istess Parlament iddeċieda li jibgħat lill-Parlamenti ta' l-Istati Membri:

Dokument 157 Riżoluzzjoni tal-Parlament Ewropew tat-23 ta' Settembru 2008 dwar it-titjib tal-kwalità tal-edukazzjoni tal-għalliema' (2008/2068(INI)) P6_TA-PROV(2008)0422;

Dokument 158 Riżoluzzjoni tal-Parlament Ewropew tat-23 ta' Settembru 2008 dwar il-Proċess ta" Bologna u l-mobilità ta' l-istudent (2008/2070(INI)) P6_TA-PROV(2008)0423;

Dokument 159 Riżoluzzjoni tal-Parlament Ewropew tat-23 ta' Settembru 2008 li tinkludi rakkomandazzjonijiet lill-Kummissjoni dwar l-allinjament ta" atti legali mad-Deċiżjoni l-ġdida dwar il-Komitoloġija (2008/2096(INI)) P6_TA-PROV(2008)0424;

Dokument 160 Riżoluzzjoni tal-Parlament Ewropew tat-23 ta' Settembru 2008 dwar id-deliberazzjonijiet tal-Kumitat dwar il-Petizzjonijiet fl-2007 (2008/2028(INI)) P6_TA-PROV(2008)0437;

Dokument 161 Riżoluzzjoni tal-Parlament Ewropew tat-23 ta' Settembru 2008 b'rakkomandazzjonijiet lill-Kummissjoni dwar it-trasparenza tal-investituri istituzzjonali (2007/2239(INI)) P6_TA-PROV(2008)0426;

Dokument 162 Dikjarazzjoni tal-Parlament Ewropew dwar il-proklamazzjoni tat-23 ta' Awissu bħala l-Jum Ewropew ta" Tifkira għall-Vittmi ta' l-Istaliniżmu u tan-Nażiżmu P6_TA-PROV(2008)0439;

Dokument 163 Riżoluzzjoni tal-Parlament Ewropew tat-23 ta' Settembru 2008 dwar is-sitwazzjoni u l-prospettivi ta' l-agrikoltura fir-reġjuni ta' l-għoljiet u tal-muntanji (2008/2066(INI)) P6_TA-PROV(2008)0438;

Dokument 164 Riżoluzzjoni tal-Parlament Ewropew tat-23 ta' Settembru 2008 b'rakkomandazzjonijiet lill-Kummissjoni dwar il-Hedge funds u l-ekwita' privata ((2007/2238(INI)) P6_TA-PROV(2008)0425;

Dokument 165 Riżoluzzjoni tal-Parlament Ewropew tal-24 ta' Settembru 2008 dwar "Naħsdu l-benefiċċji kollha tad-dividend diġitali Ewropew": Approċċ komuni għall-użu ta' l-ispettru rilaxxat mill-bidla diġitali (2008/2099(INI)) P6_TA-PROV(2008)0451;

Dokument 166 Riżoluzzjoni tal-Parlament Ewropew tal-24 ta' Settembru 2008 dwar it-tħejjija għas-Samit bejn l-UE u l-Indja (Marsilja, 29 ta" Settembru 2008) P6_TA-PROV(2008)0455;

Dokument 167 Riżoluzzjoni leġiżlattiva tal-Parlament Ewropew tal-24 ta' Settembru 2008 dwar l-abbozz għal deċiżjoni tal-Kunsill dwar il-konklużjoni f'isem il-Komunità Ewropea tal-Ftehim Internazzjonali dwar l-Injam Tropikali 2006 (11964/2007 – C6-0326/2007 – 2006/0263(CNS)) P6_TA-PROV(2008)0453;

Dokument 168 Riżoluzzjoni tal-Parlament Ewropew tal-24 ta' Settembru 2008 dwar il-Ftehima Internazzjonali dwar l-Injam Tropikali (ITTA) 2006 P6_TA-PROV(2008)0454;

Dokument 169 Riżoluzzjoni tal-Parlament Ewropew tal-25 ta' Settembru 2008 dwar il-konċentrazzjoni u l-pluraliżmu tal-media fl-Unjoni Ewropea (2007/2253(INI)) P6_TA-PROV(2008)0459;

Dokument 170 Riżoluzzjoni tal-Parlament Ewropew tal-25 ta' Settembru 2008 dwar il-White Paper dwar kwistjonijiet ta" saħħa marbuta man-nutriment, il-piż żejjed u l-obeżità (2007/2285(INI)) P6_TA-PROV(2008)0461;

Dokument 171 Riżoluzzjoni tal-Parlament Ewropew tal-25 ta' Settembru 2008 dwar il-Media Komunitarja fl-Ewropa (2008/2011(INI)) P6_TA-PROV(2008)0456;

Dokument 172 Riżoluzzjoni tal-Parlament Ewropew tal-25 ta' Settembru 2008 dwar id-dibattitu annwali dwar il-progress li sar fl-2007 fl-Ispazju ta" Libertà, Sigurtà u Ġustizzja (Artikoli 2 u 39 tat-Trattat UE) P6_TA-PROV(2008)0458;

Dokument 173 Riżoluzzjoni tal-Parlament Ewropew tal-25 ta' Settembru 2008 dwar il-kontroll tal-prezzijiet tal-enerġija P6_TA-PROV(2008)0460; u

Dokument 174 Rapport dwar id-deliberazzjonijiet tal-Kumitat dwar il-Petizzjonijiet fis-sena parlamentari 2007 (2008/2028(INI)) datat l-10 ta' Settembru 2008.

LAQGĦA MAS-SENATUR LAMBERTO DINI, PRESIDENT TAL-KUMMISSJONI GĦALL-AFFARIJIET BARRANIN U L-EMIGRAZZJONI TAS-SENAT TALJAN

Is-Senatur Lamberto Dini kien akkumpanjat mill-E.

Wara introduzzjoni mill-President tal-Kumitat u mis-Senatur Lamberto Dini, saret diskussjoni fuq diversi materji kurrenti tal-politika barranija, fosthom, ir-relazzjonijiet bilaterali bejn Malta u l-Italja, l-inizjattivi li Malta ħadet fil-kuntest tal-Unjoni Ewropea, is-sitwazzjoni fil-Mediterran u fil-Balkani, l-immigrazzjoni llegali, ir-relazzjonijiet tal-Unjoni Ewropea u tal-Istati Uniti mal-Federazzjoni Russa, l-ewwel dikjarazzjonijiet li għamel il-President Elett tal-Istati Uniti Barack Obama u l-kriżi finanzjarja internazzjonali.

Fis-6.11 p.m. il-Kumitat aġġorna għal data u b'aġenda li kellha tiġi komunikata aktar tard.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 7

Il-Ħamis 13 ta' Novembru 2008 fis-7.00 p.m.

L-Onor.

Michael Frendo, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar il-Ħamis, 13 ta' Novembru 2008 fis-7.00 p.m fil-Kamra tal-Kumitati fil-Palazz il-Belt b'din l-aġenda:-

Laqgħa mal-Professur Bichara Khader, Direttur taċ-Ċentru għall-Istudji u r-Riċerka fuq id-Dinja Għarbija Kontemporanja tal-Universita' Kattolika ta' Louvain fil-Belġju, flimkien mal-Professur Stephen Calleya, Direttur tal-Akkademja Mediterranja għall-Istudji Diplomatiċi, dwar l-Unjoni tal-Mediterran.

Affarijiet oħrajn.


IL-ĦDAX-IL PARLAMENT

LAQGĦA NRU.

L-Erbgħa, 13 ta' Novembru 2008.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-7.19 p.m.

L-Onor Michael Frendo, President tal-Kumitat, ippresieda.

PREŻENTI: Il-Viċi Prim Ministru u Ministru tal-Affarijiet Barranin, l-Onor Francis Agius, l-Onor Charlo' Bonnici u l-Onor Beppe Fenech Adami.

SKUŻAT: L-Onor George Vella kien imsiefer fuq xogħol parlamentari.

Il-Minuti tal-laqgħa Nru. 6 li saret fl-10 ta' Novembru 2008 kienu konfermati.

Il-President tal-Kumitat ippreżenta ħdax-il riżoluzzjoni tal-Parlament Ewropew li l-istess Parlament iddeċieda li jibgħat lill-Parlamenti ta' l-Istati Membri:

Dokument 175 Riżoluzzjoni leġiżlattiva tal-Parlament Ewropew tad-9 ta' Ottubru 2008 dwar l-abbozz ta' deċiżjoni tal-Kunsill dwar il-konklużjoni, f'isem il-Komunità Ewropea u l-Istati Membri tagħha, ta" Protokoll mal-Ftehima bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Żvizzera, min-naħa l-oħra, dwar il-moviment ħieles ta" persuni, rigward il-parteċipazzjoni, bħala partijiet kontraenti, tar-Repubblika tal-Bulgarija u tar-Rumanija wara l-adeżjoni tagħhom mal-Unjoni Ewropea (9116/2008 – C6-0209/2008 – 2008/0080(AVC)) P6_TA-PROV(2008)0464;

Dokument 176 Riżoluzzjoni tal-Parlament Ewropew tad-9 ta' Ottubru 2008 dwar l-intensifikazzjoni tal-ġlieda kontra x-xogħol mhux iddikjarat (2008/2035(INI)) P6_TA-PROV(2008)0466;

Dokument 177 Riżoluzzjoni tal-Parlament Ewropew tad-9 ta' Ottubru 2008 dwar il-Promozzjoni ta" l-inklużjoni soċjali u l-ġlieda kontra l-faqar, inkluż il-faqar fost it-tfal, fl-UE (2008/2034(INI)) P6_TA-PROV(2008)0467;

Dokument 178 Riżoluzzjoni leġiżlattiva tal-Parlament Ewropew tad-9 ta' Ottubru 2008 dwar il-proposta għal deċiżjoni tal-Kunsill dwar il-konklużjoni tal-Ftehim taħt il-forma ta" Skambju ta" Ittri bejn il-Komunità Ewropea u l-Ukraina fir-rigward taż-żamma ta" l-impenji fil-kummerċ tas-servizzi mniżżla fil-Ftehim ta" Sħubija u Kooperazzjoni (COM(2008)0220 – C6-0202/2008 – 2008/0087(CNS)) P6_TA-PROV(2008)0468;

Dokument 179 Riżoluzzjoni tal-Parlament Ewropew tad-9 ta' Ottubru 2008 dwar "Il-IASCF: Reviżjoni tal-kostituzzjoni - Responsabilità Pubblika u l-Kompożizzjoni tal-Proposti għal Bidla tal-IASB" P6_TA-PROV(2008)049;

Dokument 180 Riżoluzzjoni tal-Parlament Ewropew tad-9 ta' Ottubru 2008 dwar il-qagħda fil-Belarus wara l-elezzjonijiet parlamentari tat-28 ta' Settembru 2008 P6_TA-PROV(2008)0470;

Dokument 181 Riżoluzzjoni tal-Parlament Ewropew tad-9 ta' Ottubru 2008 dwar il-ġejjieni tal-Aġenda tal-Iżvilupp ta' Doha tad-WTO P6_TA-PROV(2008)0471;

Dokument 182 Riżoluzzjoni tal-Parlament Ewropew tad-9 ta' Ottubru 2008 dwar l-indirizzar tal-isfida tal-iskarsezza tal-ilma u tan-nixfa fl-Unjoni Ewropea (2008/2074(INI)) P6_TA-PROV(2008)0473;

Dokument 183 Riżoluzzjoni tal-Parlament Ewropew tad-9 ta' Ottubru 2008 dwar l-implimentazzjoni tad-dispożizzjonijiet soċjali fil-qasam tat-trasport bit-triq (2008/2062(INI)) P6_TA-PROV(2008)0475;

Dokument 184 Riżoluzzjoni tal-Parlament Ewropew tad-9 ta' Ottubru 2008 b'rakkomandazzjonijiet lill-Kummissjoni dwar is-segwitu tal-proċess Lamfalussy: l-istruttura futura ta' sorveljanza (2008/2148(INI)) P6_TA-PROV(2008)0476; u

Dokument 185 Riżoluzzjoni tal-Parlament Ewropew tad-9 ta' Ottubru 2008 dwar 'Flimkien għas-Saħħa: Approċċ Strateġiku għall-UE 2008-2013' (2008/2115(INI)) P6_TA-PROV(2008)0477.

LAQGĦA MA' PROF.

BICHARA KHADER, DIRETTUR TAĊ-ĊENTRU GĦALL-ISTUDJI U R-RIĊERKA FUQ ID-DINJA GĦARBIJA KONTEMPORANJA TAL-UNIVERSITA' KATTOLIKA TA' LOUVAIN FIL-BELĠJU, FLIMKIEN MA' PROF.

STEPHEN CALLEYA, DIRETTUR TAL-AKKADEMJA MEDITERRANJA GĦALL-ISTUDJI DIPLOMATIĊI, DWAR L-UNJONI TAL-MEDITERRAN

Wara kien hemm diskussjoni.

Fit-8.09 p.m. il-Kumitat aġġorna għal nhar l-Erbgħa t-3 ta' Diċembru, 2008, fis-6.30 p.m. b'din l-aġenda:-

Laqgħa mal-E.T. Gideon Meir, Ambaxxatur ta' Israel għal Malta.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 7

It-Tlieta 25 ta' Novembru, 2008

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar it-Tlieta, 25 ta' Novembru, 2008 fis-7:15 p.m. fil-Kamra tal-Kumitati fil-Palazz il-Belt b'din l-aġenda:-

Preżentazzjoni mill-Kummissarju tat-Tfal dwar ir-Rapport Annwali 2007 – Every Child is Unique.

Affarijiet oħra.